2ος Πανελλήνιος Μαθητικός Διαγωνισμός - PDF\nDownload "2ος Πανελλήνιος Μαθητικός Διαγωνισμός"\n1 ΠΑΜΠΟΝΤΙΑΚΗ ΟΜΟΣΠΟΝΔΙΑ ΕΛΛΑΔΟΣ Συντονιστική Επιτροπή Νεολαίας Ερευνητικό Κέντρο Αγ.Γεωργίου Περιστερεώτα 2ος Πανελλήνιος Μαθητικός Διαγωνισμός για την Ιστορία των Ελλήνων του Πόντου\n2 Δημοτικό 1ο Βραβείο: Μπαζδάνη Μαρία, 8ο Δημοτικό Σχολείο Σερρών\n3 Προλογικό σημείωμα Μετά από την επιτυχία και την ηθική ικανοποίηση που λάβαμε από τη διεξαγωγή του 1ου Πανελλήνιου Μαθητικού Διαγωνισμού για την ιστορία των Ελλήνων του Πόντου, η Συντονιστική Επιτροπή Νεολαίας της Π.Ο.Ε. σε συνεργασία με το Ερευνητικό Κέντρο του Αγ. Γεωργίου Περιστερεώτα προχωρήσαμε στην υλοποίηση του 2ου Πανελλήνιου Μαθητικού Διαγωνισμού. Διαβάζοντας και παρατηρώντας τις εκθέσεις και τις ζωγραφιές, διαπιστώσαμε το ενδιαφέρον όλων των μαθητών για την ιστορία των Ελλήνων του Πόντου. Συμπεράναμε πως οι νέοι πλέον αναζητούν τις ρίζες, είτε επειδή μελετούν την ιστορία, είτε από τα βιώματα που εισέπραξαν από τους προγόνους τους και νοιώθουν την ανάγκη να τη διασώσουν σε μία εποχή που τα πάσης φύσεως συμφέροντα μας κατευθύνουν στη λήθη. Το ενδιαφέρον, η έρευνα, η αναζήτηση, οι προβληματισμοί και το μεράκι των συμμετεχόντων του διαγωνισμού μας αποδεικνύουν πως η τεράστια πολιτισμική μας κληρονομιά μεταλαμπαδεύεται σε αντάξιους νέους που θα εργαστούν για τη μεγαλύτερη ανάδειξή της στο μέλλον. Ευχαριστίες θέλουμε να απευθύνουμε στον Ενιαίο Διοικητικό Τομέα Θεμάτων Σπουδών Πρωτοβάθμιας και Δευτεροβάθμιας Εκπαίδευσης για την άρτια συνεργασία από τη στιγμή που καταθέσαμε το αίτημα της πραγματοποίησης του 1ου Πανελλήνιου Μαθητικού Διαγωνισμού για την Ιστορία των Ελλήνων του Πόντου, μέχρι και σήμερα, που πλέον προετοιμάζουμε τον 3ο Πανελλήνιο Διαγωνισμό. Στη Συντονιστική Επιτροπή Νεολαίας ολοκληρώνουμε τη δράση του διαγωνισμού παραδίδοντας στο κοινό το αναμνηστικό λεύκωμα με τα αποτελέσματα που έδωσαν σε εμάς την αισιοδοξία και τη θέληση για να συνεχίσουμε στον 3ο Πανελλήνιο Μαθητικό Διαγωνισμό. Συντονιστική Επιτροπή Νεολαίας Π.Ο.Ε 2ος Πανελλήνιος Μαθητικός Διαγωνισμός για την Ιστορία των Ελλήνων Ο του Πόντου αφιερώνεται στη μνήμη του Δημήτρη Αθανασιάδη, καθηγητή της δευτεροβάθμιας εκπαίδευσης και προέδρου του Συνδέσμου Ποντίων Καθηγητών. Οι διοργανωτές αυτού του Διαγωνισμού αποφάσισαν να τιμήσουν τη μνήμη του Αθανασιάδη, θέλοντας να δηλώσουν με τον τρόπο αυτό την εκτίμηση τους στον άοκνο αγώνα του μαχόμενου εκπαιδευτικού για να καλυτερέψει μέσα από την καλλιέργεια των μαθητών την ίδια την κοινωνία. Ο εκπαιδευτικός, που συχνά απαξιώνεται ο ρόλος του, είναι εκείνος από τον οποίο το παιδί μπορεί να γεμίσει με όνειρα, ελπίδες και ιδανικά. Όλοι οι νέοι, ως μαθητές, έχουν κάποιον καθηγητή να θυμούνται, ο οποίος τους επηρέασε κάποτε σημαντικά στη ζωή τους και τους βοήθησε να ακολουθήσουν κάποιον σωστό δρόμο. Ο Αθανασιάδης δεν υπήρξε μόνο ανύστακτος εργάτης της μάθησης, της καλλιέργειας και της παιδείας. Υπήρξε και ακούραστος λαογράφος αλλά και έντιμος εργάτης της ποντιακής Ιδέας, καθώς διακόνησε την Ιδέα αυτή επιτυχώς, από διάφορες θέσεις. Στο πρόσωπο λοιπόν του Αθανασιάδη, που από την πρώτη στιγμή συμμετείχε με χαρά, μαζί με την κόρη του, στην αξιολόγηση των εργασιών αυτού του θεσμού, τιμούμε τον έντιμο εργάτη της εκπαίδευσης και του πολιτισμού. Τιμούμε στο πρόσωπο του, όλους τους αθόρυβους εργάτες της Ποντιακής Ιδέας που δουλεύουν με κόπο και πολλές θυσίες στα κατά τόπους σωματεία της Ομοσπονδίας μας.\n4 Δημοτικό 2ο Βραβείο: Χανταβαρίδης Χρήστος - Γρηγόρης, Δημοτικό Σχολείο Μαυροδενδρίου\n5 Φτάσαμε αισίως στην βράβευση των διακριθέντων εργασιών του 2 ου Μαθητικού Διαγωνισμού, ενώ βρίσκεται σε εξέλιξη ο 3 ος. Είναι ένας νέος θεσμός που εντάχθηκε στις δραστηριότητες του Ερευνητικού Κέντρου του Αγίου Γεωργίου Περιστερεώτα και ο οποίος γίνεται σε συνεργασία με την Συντονιστική Επιτροπή Νεολαίας της Παμποντιακής Ομοσπονδίας Ελλάδος. Κρίνουμε ότι η θεσμοθέτηση ενός τέτοιου διαγωνισμού έχει πολλαπλά οφέλη για την ατομική και τη συλλογική μνήμη. Πρωτίστως, όμως, είναι μια πολιτική πράξη. Δηλώνει την στέρεα θέληση να μην ξεχάσουμε την ιστορία μας και το ίδιο ζητούμε να κάνουν και οι λειτουργοί του επίσημου ελληνικού κράτους. Αυτός είναι και ο λόγος για τον οποίο ο Διαγωνισμός γίνεται με την συνεργασία του Υπουργείου Παιδείας. Τα ιστορικά γεγονότα επιδέχονται συνήθως πάνω από μια ερμηνεία. Η ιστορία ως επιστήμη δέχεται πολλαπλές αφηγήσεις. Η κυρίαρχη αφήγηση που είναι επιλογή αυτών που έχουν την εξουσία να την επιβάλλουν, σκεπάζει ουσιαστικά τις υπόλοιπες, οι οποίες ενίοτε βρίσκονται πιο κοντά στην αλήθεια. Αυτήν τη δική μας τραγική αλήθεια αναδεικνύει ο Πανελλήνιος Μαθητικός Διαγωνισμός. Αξίζει τέλος να σημειωθεί ότι ο φετινός Διαγωνισμός είναι αφιερωμένος στη μνήμη του εκπαιδευτικού Δημήτρη Αθανασιάδη, ενός αφοσιωμένου εργάτη της Ποντιακής Ιδέας, ο οποίος ανέδειξε από το δικό του μετερίζι τον ποντιακό πολιτισμό. Ήταν μάλιστα ένας από τους αξιολογητές των εργασιών του 1 ου Διαγωνισμού. Η απόφαση μας να αφιερώσουμε τον φετινό Διαγωνισμό στη μνήμη του δηλώνει ότι τιμούμε τις άοκνες και αγνές προσπάθειες που κάνει ο καθένας για να αναδείξει την ιστορία και τον πολιτισμό του Πόντου. Θερμά συγχαρητήρια στους βραβευθέντες αλλά και σ όλους τους συμμετέχοντες. Θεοδόσιος Κυριακίδης Υπεύθυνος Ερευνητικού Κέντρου Αγίου Γεωργίου Περιστερεώτα Συνεχίζοντας την προσπάθεια που πλέον έχει γίνει θεσμός η Συντονιστική Επιτροπή Νεολαίας της Παμποντιακής Ομοσπονδίας Ελλάδος σε συνεργασία με το Ερευνητικό Κέντρο Αγ. Γεωργίου Περιστερεώτα, πραγματοποίησε τον 2ο Πανελλήνιο Μαθητικό Διαγωνισμό για την ιστορία των Ελλήνων του Πόντου. Οι δημιουργίες που περιέχει το λεύκωμα, δείχνουν την ευαισθητοποίηση των νέων για τον πολύπαθο Ποντιακό Ελληνισμό. Με την πάροδο του χρόνου γινόμαστε ολοένα και πιο αισιόδοξοι καθώς οι συμμέτοχες αυξάνονται, αποδεικνύοντας ότι οι νέοι έχουν συνείδηση της ταυτότητας τους. Με την έρευνα, την αναζήτηση και την κατάθεση των απόψεων τους, συμβάλουν στο να παραμείνει άσβεστη η φλόγα της μνήμης και του παρελθόντος, ώστε να παραδοθεί στις μεταγενέστερες γενιές. Γρηγόρης Κεσαπίδης Πρόεδρος Σ.Ε.Ν\n6 Εκ μέρους του Δ.Σ της Παμποντιακής Ομοσπονδίας Ελλάδος, εκφράζω την χαρά και την ικανοποίηση μου, που ο Πανελλήνιος Μαθητικός Διαγωνισμός για την ιστορία των Ελλήνων του Πόντου που προκηρύσσεται από το Υπουργείο Παιδείας έγινε πλέον θεσμός. Έτσι και το χρόνο αυτό πραγματοποιείται ο δεύτερος διαγωνισμός με συμμετοχή 375 παιδιών από τις τρεις βαθμίδες της εκπαίδευσης (Δημοτικό-Γυμνάσιο-Λύκειο) που προέρχονται από όλον τον Ελλαδικό χώρο. Θα δοθούν 30 συνολικά βραβεία ανά 10 σε κάθε βαθμίδα εκπαίδευσης. Η σημασία του μαθητικού αυτού διαγωνισμού είναι πολύ μεγάλη, διότι, με αυτόν τον τρόπο επιτυγχάνεται η αναζήτηση της γνώσης της ιστορίας των Ελλήνων του Πόντου δια μέσου των κειμένων και της ζωγραφικής, που πραγματοποιούνται από τα παιδιά. Θα ήθελα να ευχαριστήσω όλα τα παιδιά που πήραν μέρος στον διαγωνισμό και ότι η συμμετοχή τους δείχνει το ενδιαφέρον τους για την γνώση της ιστορίας των Ελλήνων του Πόντου. Θα ήθελα επίσης να συγχαρώ την νεολαία της Παμποντιακής Ομοσπονδίας Ελλάδος, γιατί είχε την πρωτοβουλία για την διοργάνωση του μαθητικού αυτού διαγωνισμού και γιατί επιμένει να το διοργανώνει κάθε χρόνο. Επ ευκαιρία θα ήθελα να αναφερθώ στο πάγιο αίτημα του ποντιακού ελληνισμού, να διδάσκεται δηλαδή η πλούσια ιστορία του ποντιακού ελληνισμού ευρύτερα σε όλες τις βαθμίδες της εκπαίδευσης. Γεώργιος Παρχαρίδης Καθηγητής Ιατρικής ΑΠΘ Πρόεδρος Παμποντιακής Ομοσπονδίας Ελλάδος Δημοτικό 3ο Βραβείο: Μαυρόπουλος Θεόφιλος, 8ο Δημοτικό Σχολείο Σερρών\n7 Δημοτικό 3ο Βραβείο: Μαυροφρύδου Αλεξάνδρα, 8ο Δημοτικό Σχολείο Σερρών Ως Πρόεδρος της Επιτροπής Αξιολόγησης των γραπτών δοκιμίων, στα πλαίσια του δεύτερου διαγωνισμού, έτους 2010, μεταξύ μαθητών δημοτικού, Γυμνασίων και Λυκείων, για την ιστορία και την κουλτούρα του Ποντιακού Ελληνισμού, βρίσκομαι στην πολύ ευχάριστη θέση να εκφράσω τα συγχαρητήρια της επιτροπής προς όλους, όσους συμμετείχαν στην πρωτοποριακή αυτή δραστηριότητα. Κατ αρχήν, στην συντονιστική επιτροπή της Νεολαίας της Π.Ο.Ε. και στο Eρευνητικό Kέντρο Αγίου Γεωργίου Περιστερεώτα, για την λαμπρή πρωτοβουλία οργάνωσης αυτού του διαγωνισμού, με κριτήρια παιδαγωγικά, που να ανταποκρίνονται στις ιδιαιτερότητες και στις πνευματικές ικανότητες των μαθητών κάθε βαθμίδας. Έπειτα, στους μαθητές και στις μαθήτριες των σχολείων, για το ζήλο, με τον οποίο εργάστηκαν και παρουσίασαν αξιέπαινες εργασίες, όπου διαπιστώσαμε και θαυμάσαμε αγνές συναισθηματικές εξάρσεις και υψηλούς διανοητικούς στοχασμούς. Ως επιτροπή είμαστε κατασυγκινημένοι, τόσο από τις νέες γενιές των επιστημόνων, όσο και από τους μαθητές και μαθήτριες των σχολείων μας, για τον πνευματικό οπλισμό, την προθυμία και την προσήλωση τους στην εθνικής μας κληρονομιά. Ευστάθιος Πελαγίδης Καθηγητής Πανεπιστημίου Δυτικής Μακεδονίας πρόεδρος επιτροπής αξιολόγησης\n8 Προκήρυξη του 3ου Πανελλήνιου Μαθητικού Διαγωνισμού για την Ιστορία των Ελλήνων του Πόντου Η Συντονιστική Επιτροπή Νεολαίας της Παμποντιακής Ομοσπονδίας Ελλάδος και το Ερευνητικό Κέντρο του Σωματείου «Άγιος Γεώργιος Περιστερεώτα» διοργανώνουν τον 3ο Πανελλήνιο Μαθητικό Διαγωνισμό με θέμα την ιστορική πορεία των Ελλήνων του Πόντου, υπό την αιγίδα του υπουργείου Παιδείας, Δια Βίου Μάθησης και Θρησκευμάτων. Στόχος του διαγωνισμού είναι η ανάδειξη της ιστορίας των Ελλήνων του Πόντου και η ευαισθητοποίηση των νέων, ώστε μέσα από την αναζήτηση και την έρευνα να οδηγηθούν στην εθνική αυτογνωσία. Ο Διαγωνισμός απευθύνεται σε μαθητές Δημοτικού (Δ, Ε, ΣΤ τάξης), Γυμνασίου, Γενικού Λυκείου, Επαγγελματικού Λυκείου, Επαγγελματικής Σχολής και η συμμετοχή σε αυτόν είναι προαιρετική. Τα επιμέρους θέματα του διαγωνισμού για κάθε βαθμίδα είναι τα εξής: Δημοτικό: Καλλιτεχνική εργασία. Να δημιουργήσετε τη δική σας ζωγραφιά και να αποδώσετε μέσα από αυτή εικόνες από τον Πόντο. Γυμνάσιο: Παραγωγή Γραπτού Λόγου. Με βάση πληροφορίες που έχετε από τον οικογενειακό ή κοινωνικό περίγυρο να συντάξετε ένα αφηγηματικό κείμενο (έως 500 λέξεις) που να αναφέρεται στα δραματικά γεγονότα που έζησε ο ποντιακός ελληνισμός κατά τη δίωξή του από τις πατρογονικές του εστίες. Γενικό Λύκειο, Επαγγελματικό Λύκειο, Επαγγελματική Σχολή: Παραγωγή Γραπτού Λόγου. Με αφορμή την 19η Μαΐου, ημέρα μνήμης της Γενοκτονίας του ποντιακού ελληνισμού, να συντάξετε ένα άρθρο (έως 600 λέξεις) στο οποίο να εξετάσετε εάν η διεθνής αναγνώριση της Γενοκτονίας που υπέστη ο ποντιακός ελληνισμός στις αρχές του προηγούμενου αιώνα, μπορεί να αφυπνίσει τους λαούς, έτσι ώστε στο μέλλον να μην επαναληφθούν τέτοιου είδους ενέργειες. Όροι διαγωνισμού: Σε κάθε εργασία πρέπει να αναγράφονται με κεφαλαία γράμματα - στο πάνω αριστερό τμήμα της κόλλας των γραπτών εργασιών ή στο πίσω μέρος της ζωγραφιάς- τα παρακάτω στοιχεία: Επώνυμο και όνομα μαθητή. Όνομα πατέρα. Όνομα μητέρας. Τάξη. Σχολείο. Ταχυδρομική Διεύθυνση. Τηλέφωνο. Τίτλος εργασίας. Οι εργασίες ζωγραφικής πρέπει να σχεδιαστούν σε χονδρό χαρτί σχεδίου. Οι ενδιαφερόμενοι μπορούν να αποστείλουν τις εργασίες τους έως την 30η Ιουλίου 2011 στη διεύθυνση: Παμποντιακή Ομοσπονδία Ελλάδος, Λ. Νίκης 1, Τ.Κ Θεσσαλονίκη. Οι εργασίες θα αξιολογηθούν από επιτροπή εκπαιδευτικών, μελών της Παμποντιακής Ομοσπονδίας. Τα αποτελέσματα θα ανακοινωθούν τον Οκτώβριο του 2011 και τα βραβεία θα απονεμηθούν σε ειδική τελετή τον Ιανουάριο του Όλοι οι συμμετέχοντες θα λάβουν ένα αναμνηστικό δίπλωμα, οι δέκα καλύτερες εργασίες κάθε βαθμίδας θα λάβουν, ως βραβείο, ένα βιβλίο ενώ οι τρεις καλύτερες εργασίες κάθε βαθμίδας θα λάβουν χρηματικά έπαθλα ως εξής: Δημοτικό 1ο βραβείο 300 ευρώ 2ο βραβείο 200 ευρώ 3ο βραβείο 100 ευρώ Γυμνάσιο 1ο βραβείο 400 ευρώ 2ο βραβείο 300 ευρώ 3ο βραβείο 200 ευρώ ΓΕΛ, ΕΠΑΛ, ΕΠΑΣ 1ο βραβείο 500 ευρώ 2ο βραβείο 400 ευρώ 3ο βραβείο 300 ευρώ Για περισσότερες πληροφορίες οι ενδιαφερόμενοι μπορούν να επισκέπτονται την ιστοσελίδα\n9 Τα αποτελέσματα του 2ου Πανελλήνιου Μαθητικού Διαγωνισμού για την Ιστορία των Ελλήνων του Πόντου Νικητές Δημοτικού 1ο Βραβείο: Μπαζδάνη Μαρία, 8ο Δημοτικό Σχολείο Σερρών. 2ο Βραβείο: Χανταβαρίδης Χρήστος-Γρηγόρης, Δημοτικό Σχολείο Μαυροδενδρίου. 3ο Βραβείο: Μαυρόπουλος Θεόφιλος και Μαυροφρύδου Αλεξάνδρα, 8ο Δημοτικό Σχολείο Σερρών. 4ο Βραβείο: Μάραντου Βασιλική, Δημοτικό Σχολείο Γ. Κοντάρης. 5ο Βραβείο: Δικμάνη Ειρήνη, 5ο Δημοτικό Σχολείο Δράμας. 6ο Βραβείο: Αποστολίδης Χρήστος, 5ο Δημοτικό Σχολείο Δράμας. 7ο Βραβείο: Μαμάτσιου Βασιλική-Καραγιορδανίδου Μαριαλένα, Δημοτικό Σχολείο Γ. Κοντάρης. 8ο Βραβείο: Καλημέρη Μαρία, Δημοτικό Σχολείο Γ. Κοντάρης. 9ο Βραβείο: Τοπαλίδου Κατερίνα, 8ο Δημοτικό Σχολείο Σερρών. 10ο Βραβείο: Κουρκουλιώτη Κατερίνα, 8ο Δημοτικό Σχολείο Κορίνθου. Νικητές Γυμνασίου 1ο Βραβείο: Κιορίδου Ευστρατία, 1ο Γυμνάσιο Σερρών 2ο Βραβείο: Σπανίδης Νίκος, 9ο Γυμνάσιο Καλαμαριάς. 3ο Βραβείο: Πιστοφίδης Ιωάννης, 2ο Γυμνάσιο Χαριλάου. 4ο Βραβείο: Αποστολίδου Νικολέτα, 2ο Γυμνάσιο Άργους Ορεστικού. 5ο Βραβείο: Νομικού Χριστίνα, Γυμνάσιο Μεσαριάς Θήρας. 6ο Βραβείο: Παυλής Σωτήριος, Πειραματικό Γυμνάσιο Καλαμάτας. 7ο Βραβείο: Παντελίδου Ελένη, 2ο Γυμνάσιο Άργους Ορεστικού. 8ο Βραβείο: Φωτιάδου Φανή, 2ο Γυμνάσιο Φλώρινας. 9ο Βραβείο: Αλεξιάδου Εύα, 1ο Γυμνάσιο Τούμπας Θεσσαλονίκης. 10ο Βραβείο: Καλπακίδου Φωτεινή, 2ο Γυμνάσιο Αμπελοκήπων. Νικητές Λυκείου 1ο Βραβείο: Βαρβέρης Νικόλαος, 1ο Γενικό Λύκειο Νάουσας. 2ο Βραβείο: Μελίτος Γεώργιος, 3ο Γενικό Λύκειο Σερρών. 3ο Βραβείο: Μαρέδη Αικατερίνη, 8ο Γενικό Λύκειο Βόλου. 4ο Βραβείο: Σιδερίδου Ελένη, 1ο Επαγγελματικό Λύκειο Ξάνθης. 5ο Βραβείο: Καραμήτρος Γεώργιος, 5ο Γενικό Λύκειο Λαμίας. 6ο Βραβείο: Μιμηκοπούλου Κυριακή, Γενικό Λύκειο Έλους Βλαχιώτη Λακωνίας. 7ο Βραβείο: Σπυρίδου Αικατερίνη, Λύκειο Ερωπού 8ο Βραβείο: Χατζηπαπαδοπούλου Όλγα, Αμερικανική Γεωργική Σχολή. 9ο Βραβείο: Μαντζίβης Κωνσταντίνος, 3ο Γενικό Λύκειο Πύργου. 10ο Βραβείο: Μπαριάμη Δήμητρα, Γενικό Λύκειο Έλους Βλαχιώτη Λακωνίας Η απονομή των βραβείων στις δέκα καλύτερες συμμετοχές κάθε βαθμίδας καθώς και τα έπαθλα στους τρεις πρώτους νικητές θα δοθούν σε ειδική εκδήλωση που θα διοργανωθεί προσεχώς από τη Συντονιστική Επιτροπή Νεολαίας της Π.Ο.Ε.\n10 Διεθνής αναγνώριση γενοκτονίας των Ποντίων: Απλά μια Εθνική Δικαίωση, η και οικουμενική αναγκαιότητα; Η απάντηση στο ερώτημα απορρέει αδιαμφισβήτητα από τον ορισμό του όρου γενοκτονία, έτσι όπως έχει διατυπωθεί στην εθνική έννομη τάξη. Συγκεκριμένα λοιπόν το εννοιολογικό περιεχόμενο του όρου Γενοκτονία καθορίζεται από τις Διεθνείς συνθήκες ως η συστηματική εξολόθρευση, ολική ή μερική μιας Εθνικής, Φυλετικής ή Θρησκευτικής ομάδας. Σύμφωνα δε με το διεθνές δίκαιο η γενοκτονία συνιστά το βαρύτερο έγκλημα, κατά του ανθρωπίνου γένους και γι αυτό το λόγο, δεν τυγχάνει παραγραφής εν ουδεμία περιπτώσει. Μάλιστα το εν λόγο αποτέλεσε τον δικαιολογητικό λόγο της επιβολής ιδιαιτέρων σκληρών ποινών στους εγκληματίες του Β Παγκοσμίου Πολέμου κατά τη δίκη της Νυρεμβέργης. Απ όλα τα ανωτέρω συμπεραίνουμε λοιπόν πως η διεθνής έννομη τάξη προσδίδει ιδιαίτερη απαξιωτική βαρύτητα στην γενοκτονία και επιφυλάσσει άκρως αυστηρές κυρώσεις στους εμπλεκόμενους. Η αιτιολογική βάση αυτής της στάσης της Διεθνούς Κοινότητας ανάγεται σε διττό επίπεδο. Αφ ενός αποβλέπει στην σκληρή τιμωρία όσων προέβησαν σε τέτοιου είδους εγχειρήματα, αλλά και σε όσους θα επιχειρήσουν παρόμοια στο μέλλον και αφετέρου στην αφύπνιση των λαών όλης της υφηλίου για το ειδεχθές αυτού του εγκλήματος, αλλά και για την ανάγκη παγκόσμιας συλλογικής δράσης για την καταπολέμησή του. Εμμένοντας στο δεύτερο σκέλος και συναρτώντας το με τη γενοκτονία των Ποντίων, η οποία αποτέλεσε αδιαμφισβήτητο γεγονός, καθώς τα τεκταινόμενα και διαπραχθέντα τότε, εκπληρώνουν την εννοιολογική υπόσταση του όρου, τότε καταφάσκουμε την ιδιαίτερη αφυπνιστική επίδραση του γεγονότος της διεθνώς αναγνώρισης στους λαούς, ώστε μελλοντικά να αποτραπούν παρόμοιες ενέργειες. Συγκεκριμένα μια τέτοιου είδους αναγνώριση θα καταστήσει διάχυτη την πεποίθηση στους λαούς της οικουμένης, πως η διεθνής κοινότητα δεν αδρανεί, δεν κωλυσιεργεί, δεν μεροληπτεί, δεν ποδηγετείται από διακρατικά συμφέροντα, αλλά μάχεται για την εδραίωση του διεθνούς δικαίου και των ανθρωπιστικών αξιών. Συνεπώς και οι λαοί παραδειγματισόμενοι και αποβλέποντας στην ύπαρξη ισχυρής διεθνούς νομικής προστασίας, θα αγωνιστούν και αυτοί με την σειρά τους στο μέτρο των δυνάμεών τους για την εξάλειψη του φαινομένου. Επιπλέον η διεθνής συναίνεση για την αναγνώριση της Ποντιακής γενοκτονίας θα οδηγήσει συνακόλουθα στην καταχώρηση του όρου στα ιστορικά εγχειρίδια παγκοσμίως. Έτσι ο μελετητής της ιστορίας και ιδιαίτερα τα νέα παιδιά, οι μελλοντικοί κάτοικοι της γης, αντικρίζοντας εκείνα τα κτηνώδη γεγονότα, εκείνες τις θλιβερές σελίδες, εκείνα τα μελανά σημεία στον γαλάζιο ουρανό της ανθρώπινης ιστορίας και συναρτώντας τα με τον όρο γενοκτονία θα αηδιάσουν, θα αγανακτήσουν, θα αφυπνιστούν. Τότε και το αίμα των τότε αδίκως σφαγιασθέντων Ποντίων θα βρει δικαίωση. Και η δικαίωση δεν θα εντοπίζεται στην εκδίκηση, αλλά στην οικουμενική δράση, στην παγκόσμια συναίνεση για την εξάλειψη των γενοκτονιών και για την διεθνή έμπρακτη αναγνώριση και εδραίωση των ανθρωπίνων δικαιωμάτων, ως αξιών οικουμενικών και πανανθρώπινων. Λύκειο 1ο Βραβείο: Βαρβέρης Νικόλαος, 1ο Γενικό Λύκειο Νάουσας. 10\n11 Δημοτικό 4ο Βραβείο: Μάραντου Βασιλική, Δημοτικό Σχολείο Γ. Κοντάρης. 11\n12 Ράμ ή Ρόμ; Σπουδαία, αν μη τι άλλο ημέρα η 19η Μαΐου. Οι μαθητές της τρίτης λυκείου εξετάζονται πανελλαδικά στα μαθήματα κατεύθυνσης. Είναι λοιπόν μάλλον απίθανο να δώσουν προσοχή στα «βαρετά» κείμενα που θα αναγνωστούν κατά τόπους (κάπου θα εξαιρεθούν, το δίχως άλλο) με θέμα την γενοκτονία των Ελλήνων του Πόντου. Σαφώς ο πόνος ενός ξεριζωμένου και βασανισμένου λαού φαντάζει παλιός και άκαιρος στα μυαλά των μαθητών που «βασανίζονται» με φροντιστήρια και ξενύχτια διαβάσματος για την είσοδο στα πανεπιστήμια. Δεν είναι δυνατό να υποτιμηθεί η σημασία των εξετάσεων, όμως εξυπηρετούν υποτίθεται την παιδία και, ως γνωστόν, άνθρωπος δίχως μνήμη είναι άνθρωπος δίχως παιδεία. Δεν είναι θέμα ιστορίας, η Γενοκτονία, ούτε αυτή, ούτε καμία άλλη, είναι θέμα μνήμης, ή παιδείας. Οι Γενοκτονίες διδάσκουν ή ορθότερα, πρέπει να διδάσκουν στους λαούς που δεν τις υπέστησαν κι όμως κινδυνεύουν να τις υποστούν, ή χειρότερα κινδυνεύουν να τις διαπράξουν, πως όσες ομορφιές και αν έχει η σημερινή «τέλεια» ζωή, η ευμάρεια και ο υπερκαταναλωτισμός που μας θαμπώνουν δεν πρέπει να μας κάνουν να ξεχνούμε πως ακριβώς δίπλα μας, λαοί δεν ξέχασαν, μοιρολογούν, ή για να χρησιμοποιήσω τα λόγια ενός Πόντιου πρόσφυγα «στον τόπο που γεννήθηκαν, στον τόπο που μεγάλωσαν και μέσα από αυτούς τους ίδιους τους τους τάφους, η ακόμα και από την προσφυγιά κραυγάζουν: Ακούστε, λαοί, εμείς θα περιμένουμε εκεί στον αιώνα τον άπαντα, στα δικά μας χώματα. και θα μαρτυρούμε, κάθε ημέρα, όσο πάνω στη γη ζούνε άνθρωποι, ζητώντας δικαίωση, γιατί οι μεγαλύτερες και οι πιο αγαπημένες πατρίδες, οι αλησμόνητες, είναι οι χαμένες». Ο υπογράφων, ας σημειωθεί ότι δεν έχει καταγωγή από τον Πόντο. Όμως ακόμη και η πλέον σκληρή, κυνική ψυχή δεν μπορεί παρά να συγκινηθεί όταν έρχεται σε επαφή με την αλήθεια. Ενάμισι εκατομμύριο Αρμένιοι και τριακόσιες χιλιάδες Έλληνες, νεκροί, δίχως να λογαριάσουμε τα τάγματα εργασίας και τις φάλαγγες εκτοπισμού, πράξεις που διέπραξαν ίσως οι Τούρκοι, ως σχέδια όμως εκπονήθηκαν από τα υψηλά διοικητικά κλιμάκια της ιμπεριαλιστικής Γερμανίας, της οποίας οι τράπεζες και οι επιχειρηματικοί κολοσσοί είχαν οικονομικά συμφέροντα και ανταγωνίζονταν τους Έλληνες και τους Αρμένιους εμπόρους. Είναι εξοργιστικό πως πέθαναν πάνω από δύο εκατομμύρια άνθρωποι και υπέφεραν σφοδρά λαοί μόνο και μόνο για τη χρήμα και την επιρροή των «δυνάμεων», που δεν δίστασαν να εκμεταλλευτούν τα αιώνια μίση και τον εθνικισμό (Μεγάλη Ιδέα Κίνημα Νεοτούρκων) δύο εθνών, τα οποία αν είχαν τις σωστές βάσεις και την παιδεία, θα επιδείκνυαν μεγάλα επιτεύγματα, πρόοδο και οικονομική ευημερία. Όμως οι προσπάθειες τους δεν σταμάτησαν στο να αποκτείνουν τα γένη, αλλά και να σκοτώσουν την μνήμη μας, ευνουχίζοντας τις συνειδήσεις με την τεχνοκρατική παιδεία που μας επιβάλλει το σύστημά τους, με την πληθώρα των καταναλωτικών αγαθών και με τους εθνικισμούς που καλλιεργούν ώστε να κρύψουν την ενοχή τους. Έτσι δεν χάνουν την δυνατότητα να χρησιμοποιούν τις γενοκτονίες τους, διαπραττόμενες από τους ευ υπνώσει απαίδευτους λαούς που μετατρέπουν με τα γνωστά τους προπαγανδιστικά μέσα σε άβουλα υποχείρια. Στον ψυχρό κόσμο των υπολογιστών υπάρχουν δύο ειδών μνήμες, η ραμ και η ρομ. Η ραμ μπορεί να δεχθεί όλες τις αναμνήσεις, όμως μόλις σβήσει ο υπολογιστής θα χαθούν, είτε είναι γενοκτονίες, είτε βασανισμοί, είτε δολοφονίες, είτε τάγματα εργασίας. Ακόμη και η πιο σημαντική ανάμνηση θα χαθεί από τη ραμ όταν πεθάνει το τμήμα της που τη θυμάται. Η ρομ αντίθετα αποθηκεύει τις μνήμες, τις κάνει κτήμα της ες αεί, τις αξιοποιεί, δεν επαναλαμβάνει τα λάθη που οδήγησαν σε πανωλεθρίες και χαλασμούς. Εμείς, οι σύγχρονοι εξελιγμένοι άνθρωποι, τι μνήμες έχουμε; Ραμ ή Ρομ; 12 Λύκειο 2ο Βραβείο: Μελίτος Γεώργιος, 3ο Γενικό Λύκειο Σερρών\n13 Δημοτικό 5ο Βραβείο: Δικμάνη Ειρήνη, 5ο Δημοτικό Σχολείο Δράμας 13\n14 «Αδιάκοπος Αγώνας για δικαίωση» Η ιστορία του ελληνισμού του Ευξείνου Πόντου ξεκίνησε με τον μύθο του Φρίξου και της Έλλης που ταξίδεψαν πάνω στο Χρυσόμαλλο Δέρας για να αποφύγουν τη θυσία τους από τους Θεούς του Ολύμπου. Στο πέρασμα των αιώνων, η ακμαία αυτή ελληνική παροικία εδραίωσε την παρουσία της στα παράλια της Μαύρης Θάλασσας, μεγαλούργησε και ξεχώρισε για τον πολιτισμό της. Η αρχή του τέλους έγινε τη δεκάτη ενάτη (19η) Μαΐου 1919, ημέρα κατά την οποία το οργανωμένο σχέδιο εξόντωσης των Ποντίων από τους Νεότουρκους προσπάθησε και κατάφερα να «βάλει φρένο» στη μακραίωνη παρουσία του ελληνικού στοιχείου στον Εύξεινο Πόντο, μια μέρα που από τους πολλούς αναγνωρίζεται ως ημέρα Γενοκτονίας των Ποντίων. Χιλιάδες ψυχές, τραυματίες, ορφανά και πρόσφυγες είναι ο τραγικός απολογισμός της βαρβαρότητας αυτής των Τούρκων, οι οποίοι δε δίστασαν να προβούν σε κακουργίες αποβλέποντας μονάχα στο συμφέρον του λαού τους. Η Γενοκτονία ήταν ένα προμελετημένο έγκλημα, το οποίο η Κυβέρνηση των Νεοτούρκων με συστηματικό τρόπο έφερε σε πέρας. Οι μέθοδοι που χρησιμοποίησε ήταν ο ξεριζωμός, η εξάντληση τις κακουχίες, τα βασανιστήρια, η πείνα και η δίψα και τα στρατόπεδα θανάτου στην έρημο. Ο τραγικός απολογισμός δεν αναφέρεται μόνο στις ανθρώπινες ψυχές που χάθηκαν, αλλά και στα άτομα εκείνα που στερήθηκαν τα αγαπημένα τους πρόσωπα, στις μητέρες που έχασαν τα παιδιά τους, στα παιδιά που έμειναν ορφανά όπως ακόμη και σε εκείνους τους ανθρώπους που είδαν τον τόπο τους και τα εδάφη των προγόνων τους να καταστρέφονται. Η πολιτική εξόντωση των Νεοτούρκων στόχευε και στην αποδυνάμωση του πολιτικού φορτίου των Ποντίων. Η ποντιακή διάλεκτος είναι μία από τις λίγες διαλέκτους του ελληνικού λαού που έχει άμεση συνάφεια με την αρχαία ελληνική γλώσσα και κυρίως με την αρχαία Ιωνική. Πιστοποιείται, έτσι, η μακραίωνη πορεία των Ποντίων και η ελληνικότητά τους. Το γεγονός, όμως, ότι η ποντιακή διάλεκτος δεν κινείται πλέον σε συγκεκριμένα γεωγραφικά όρια δε σημαίνει ότι δε διασώζεται κιόλας. Οι Πόντιοι άλλωστε, έχουν αποδείξει πως διαθέτουν τις ψυχικές δυνάμεις να διατηρούν παρά τις δυσκολίες, τις παραδόσεις τους. Εξακολουθούν να μιλούν τη διάλεκτό τους και διαφυλάττουν τα ήθη και τα έθιμα τους, που τόσο άδικα στρατιωτικές και παραστρατιωτικές δυνάμεις του τουρκικού κράτους, προσπάθησαν να αφανίσουν. Όπως αναφέρει άλλωστε και ο Ενεπεκίδης «η Γενοκτονία των Ποντίων είναι βουβή, πονηρή, ανατολίτικη, δεν έχει θεωρητικά βάση, αλλά μάλλον πρακτικά, πλιατσικολογικά». Οι εκτοπίσεις, οι εξορίες των κατοίκων ολόκληρων χωριών, των γυναικόπαιδων και των γερόντων μέσα στο χιόνι και την παγωνιά ήταν ένας φυσικός τρόπος εξόντωσης, καθώς οι άνθρωποι περπατούσαν για να πεθάνουν από το κρύο και τις κακουχίες, τον ευτελισμό της ανθρώπινης ψυχής και αξιοπρέπειας. Για όλους αυτούς, λοιπόν, τους ανθρώπους που έζησαν τις βαρβαρότητες των Τούρκων αλλά και για όλους εκείνους που έμειναν πίσω, έχοντας πάντα ζωντανή την ανάμνηση των χρόνων του προηγούμενου αιώνα, είναι αναγκαίο να αναγνωριστεί διεθνώς η ημέρα Γενοκτονίας που υπέστη ο ποντιακός ελληνισμός. Όχι μονάχα για να τιμωρηθούν οι θύτες και να δικαιωθούν τα θύματα, αλλά και για την αναγνώριση των προσπαθειών των Ποντίων να υπερασπιστούν τον τόπο τους και τον πολιτισμό τους, θυσιάζοντας και τη ζωή τους. με την αναγνώριση της ημέρας αυτής θα επέλθει επίσης και σεβασμός απέναντι στο λαό των Ποντίων που αναγνωρίστηκαν για να μην εξαφανιστεί το «κράτος» τους από το χάρτη. Η διεθνής αναγνώριση του αφανισμού των Ποντίων, θα λειτουργήσει ως παράδειγμα προς μίμηση για πολλούς λαούς, οι οποίοι θα αφυπνιστούν από το λήθαργο που η κοινωνία τους έχει βυθίσει και θα δραστηριοποιηθούν για το καλύτερο μέλλον. Θα αγωνιστούν για την προστασία των δικαιωμάτων τους, για τη διατήρηση της παράδοσής τους και δεν θα σταματήσουν ποτέ να αναζητούν το δίκαιο και το σωστό. Επιπρόσθετα, θα αποδοθεί δικαιοσύνη στο λαό των Ποντίων, καθώς η Γενοκτονία των Αρμενίων που έγινε πάλι από τους Τούρκους την ίδια περίοδο αναγνωρίστηκε, ενώ αυτή των Ποντίων όχι. Σήμερα όλο και περισσότεροι άνθρωποι αναγνωρίζουν τι συνέβη εκείνες τις ημέρες χάρη στο πείσμα και την επιμονή των απογόνων των τραγικών εκείνων Ελλήνων του Πόντου που δεν άφησαν να περάσει ούτε μέρα χωρίς να το υπενθυμίζουν και το διαλαλούν παντού. Ο ποντιακός ελληνισμός γνωρίζει και απέδειξε ότι μπορεί να αναγεννηθεί από τις στάχτες του, να διατηρήσει ζωντανές τις μνήμες και τον πολιτισμικό θησαυρό των προγόνων του και να τα χρησιμοποιήσει ως οδηγός για το μέλλον του. Η αναγνώριση της Γενοκτονίας των Ποντίων θα είναι η ελάχιστη δικαίωση για την μεγάλη αυτή θυσία τους και ο φάρος για να μην πραγματοποιηθούν τέτοιες πολιτικές ενέργειες στο μέλλον. Λύκειο 3ο Βραβείο: Μαρέδη Αικατερίνη, 8ο Γενικό Λύκειο Βόλου 14\n15 Δημοτικό 6ο Βραβείο: Αποστολίδης Χρήστος, 5ο Δημοτικό Σχολείο Δράμας. 15\n16 Μνήμες του Πόντου «Εκάεν γιαρ το Τσάμπασιν» τραγουδάει η γιαγιά και τραγουδάω κι εγώ μαζί της. Από τα πρώτα τραγούδια που έμαθα σαν παιδάκι, τότε, που ακόμη δεν μπορούσα να κατανοήσω τις λέξεις «γενοκτονία», «διωγμός», «πόλεμος». Η γιαγιά, δεύτερη πλέον γενιά Ποντίων που ήρθαν να απλώσουν τις ρίζες τους στην Ελλάδα μου μιλούσε συχνά για την «πατρίδα», έτσι συνήθιζε να λέει τον αλησμόνητο Πόντο, έτσι τον έλεγε ο πατέρα της, έτσι το λέω κι εγώ: «πατρίδα». - Γιαγιά, πες μου για το Καρς - Δύο μεγάλες εκκλησίες είχε το Καρς. Τον Αη Γιώργη και τη Μεταμόρφωση του Σωτήρος. Σχολεία ελληνικά, γυμνάσιο αρρένων και Παρθεναγωγείο. Το Καρς, μήλον της Έριδος για πολλά χρόνια μεταξύ Τούρκων και Ρώσων, όταν το 1919 περιέπεσε στα χέρια των Τούρκων, οι ελληνικοί πληθυσμοί, εγκατέλειψαν το βιός τους, φοβούμενοι τα τάγματα εργασίας (Αμελέ Ταμπουρού) και τις βιαιότητες των Τούρκων, ξεκίνησαν τη δική του Οδύσσεια, στις πόλεις και τα χωριά της άλλοτε Οθωμανικής Αυτοκρατορίας. Στις αποσκευές τους είχαν τις εικόνες των εκκλησιών τους, λίγο χώμα από τον κήπο τους και την ελπίδα για μια νέα αρχή. - Γιαγιά, θες να πας στην πατρίδα - Θέλω πολύ να πάω πουλί μ Τι κι αν η γιαγιά δεν πρόλαβε να πάει στην πατρίδα της, έζησε μέσα σ αυτήν από τις μνήμες των γονιών της. Πάντα θα θυμάμαι όσα μου έλεγε: «τα δέντρα για να ανθίσουν και να φέρουν καρπούς, χρειάζονται τις ρίζες τους». Η γιαγιά φύτεψε μνήμες, χωρίς μίσος για τους αίτιους και οι μνήμες της έφεραν καρπούς. Υποσχέθηκα, όσο ζω να αγωνίζομαι για την αναγνώριση της γενοκτονίας των Ποντίων, μία αναγνώριση σημαντική, όχι μόνο για τον ελληνισμό, αλλά για όλη την ανθρωπότητα. Ένα μάθημα προς όλους τους ανθρώπους για να μην ξαναδεί η Ιστορία τέτοια γεγονότα Εκάεν το Τσάμπασιν και απόμειναν οι μνήμες. Στη Μνήμη της γιαγιάς μου Ολυμπίας και του προπάππου μου Θεοφύλακτου Γυμνάσιο 1ο Βραβείο: Κιορίδου Ευστρατία, 1ο Γυμνάσιο Σερρών 16\n17 Ένας Τούρκος Άγιος Στον νομό Κοτυώρων του Πόντου βρισκόταν η επαρχία Μελανθίας, της οποίας η πρωτεύουσα ήταν η Μεσσουντιέ. Σε ένα χωριό της επαρχίας αυτής, στο Τσοράκ, ζούσαν οι προπαππούδες μου. Στην επαρχία αυτή της Μελανθίας κυριαρχούσε ο Σαμή μπέης. Ο άνθρωπος αυτός ήταν ένας πολύ καλός και στοργικός άνθρωπος, ο οποίος ήταν υπέρ της αρμονικής συνύπαρξης των Ελλήνων και των Τούρκων της περιοχής. Τους είχε μεγάλη εμπιστοσύνη τους Έλληνες και αυτό αποδεικνύεται από το ότι είχε στην υπηρεσία του πολλούς Έλληνες. Μάλιστα, ως λογιστή του είχε τον Λάζαρο Σπανίδη, ο οποίος ήταν ξάδερφος του προπάππου μου. Το 1919, όταν ο Κεμάλ κήρυξε την γενοκτονία, ένας Τούρκος βουλευτής πήγε στη Μεσσουντιέ για να κηρύξει την γενοκτονία των Ελλήνων του Πόντου. Εκεί, σε μια πλατεία της περιοχής συγκέντρωσε όλους τους Τούρκους και τους εκπροσώπους των Ελλήνων και διακήρυξε ότι όλοι οι Έλληνες της περιοχής πρέπει να δεχτούν ως ηγέτη τους τον Κεμάλ και να εξισλαμιστούν ή, στην περίπτωση που δεν δεχτούν να εξισλαμιστούν να δεχτούν ως πατριάρχη τον τουρκοορθόδοξο πατριάρχη Παπαευθύμ, ο οποίος ήταν όργανο του Κεμάλ. Ο Κεμάλ μέσω του Παπαευθύμ ήθελε να ελέγχει τους ορθόδοξους της Μικράς Ασίας και τους Πόντου και να καταργήσει το Πατριαρχείο της Κωνσταντινούπολης. Επειδή οι Έλληνες δεν δέχτηκαν τις προτάσεις του Κεμάλ, ο βουλευτής αυτός κήρυξε τη γενοκτονίας στην περιοχή αυτή. Τότε, ο Σαμή μπέης τον κάλεσε στο σελαμλίκι του για να συζητήσουν για την συμπεριφορά του προς τους Έλληνες. Ο Σαμή μπέης τον υπενθύμισε ότι χάρη στις ψήφους των Ελλήνων της περιοχής εκλέχτηκε βουλευτής και τον είπε ότι αν θα ξανάρθει στην επαρχία της Μελανθίας, θα έρθει για να ενώσει τους Έλληνες με τους Τούρκους της περιοχής και όχι να τους χωρίσει, και τον έδιωξε από το σελαμλίκι του. Έτσι, από εκείνη την ημέρα και μετά, ο βουλευτής δεν ξαναπάτησε το πόδι του στην επαρχία της Μαλενθίας. Από το 1929 ως το 1922, δηλαδή στην περίοδο της γενοκτονίας των Ελλήνων του Πόντο, ο Σαμή μπέης τους προστάτευε από τους φανατικούς Τούρκους. Με ανθρώπους του έλεγχε τους Τούρκους που ήταν επικίνδυνοι για τους Έλληνες και που ήταν πρόθυμοι να βιαιοπραγήσουν σε βάρος των Ελλήνων της περιοχής. Χάρη στο Σαμή μπέη, την περίοδο της γενοκτονίας δεν υπήρξε κανένα θύμα μεταξύ των Ελλήνων της επαρχίας Μελανθίας. Για το λόγο αυτό, οι Τούρκοι της περιοχής τον χαρακτήριζαν ως «Μητροπολίτη των Ρωμιών», ενώ οι Έλληνες ως «Άγιο» παρόλο που δεν ήταν Χριστιανός. Το 1923, όταν έγινε η ανταλλαγή των πληθυσμών, ο Σαμή μπέης ανέθεσε σε ανθρώπους του να συνοδέψουν τους «Μελετλήδες», δηλαδή τους Έλληνες της επαρχίας Μελανθίας, ως το λιμάνι των Κοτυώρων και τους επιβίβασαν με ασφάλεια στα πλοία που του έφεραν στην Ελλάδα. Η ανάμνηση του μπέη αυτού έμεινε έντονα χαραγμένη στα μυαλά των «Μελετλήδων». Γι αυτό, όταν πριν από σαράντα περίπου χρόνια από σήμερα επισκέφθηκε ο γιος του τα χωριά, στα οποία κατοικούσαν οι Έλληνες πρόσφυγες από την επαρχία Μελανθίας, η υποδοχή του γιου του ήταν πολύ συγκινητική, καθώς και η σκηνή ολόκληρη, η οποία έγινε πιο συγκινητικό όταν οι Έλληνες πρόσφυγες έμαθαν ότι η τελευταία επιθυμία του «Αγίου» τους ήταν να επισκεφθεί ο γιος του τους Έλληνες αυτούς. Τέτοιοι άνθρωποι, ανεξάρτητα από θρησκεία, εθνικότητα και κοινωνική τάξη, αξίζουν να χαρακτηριστούν ως άνθρωποι. Είναι φωτεινά παραδείγματα ανθρώπινης συμπεριφοράς. Οι Χριστιανοί της επαρχίας Μελανθίας, αν και ήταν Μουσουλμάνος, τον χαρακτήριζαν ως «Άγιο», διότι εφάρμοζε τις αρχές του Χριστιανισμού στην πράξη. Γυμνάσιο 2ο Βραβείο: Σπανίδης Αλέξανδρος, 9ο Γυμνάσιο Καλαμαριάς 17\n18 Τα δραματικά γεγονότα που έζησε ο ποντιακός ελληνισμός κατά τη δίωξη του από τις πατρογονικές του εστίες Με νοσταλγία θυμάμαι, την προγιαγιά μου, Τριανταφυλλιά, καθισμένη στην πολυθρόνα και εγώ καθισμένος στα γόνατά της, να ακούσω τις ιστορίες της. Ιστορίες αληθινές, που τότε φάνταζαν σαν παραμύθι. Η ίδια της η ζωή, από τότε που γεννήθηκε, στις αρχές του προηγούμενο αιών, στην ένδοξη γη του Πόντου, στην Περιφέρεια της Τραπεζούντας στο χωριό Χαβίενα κοντά στην Αργυρούπολη ή Κιμισχανά. Το τρίτο παιδί της οικογένειας, είχε δύο μεγαλύτερα αδέλφια και μια μικρότερη αδελφή. Ζούσαν με τον παππού και την γιαγιά σ ένα μικρό σπίτι του χωριού. Ανέσεις και πολυτέλειες δεν υπήρχαν αλλά ήταν ευτυχισμένοι. Όταν, το 1916, οι Νεότουρκοι αποφάσισαν την εξόντωση των ανδρών από 18 έως 60 ετών, ο πατέρας της πήρε τους δύο γιους του, την μικρή του κόρη και την γυναίκα του και ήρθαν στην Θεσσαλονίκη. Πίσω έμειναν, η γιαγιά, ο παππούς και η Τριανταφυλλιά. Από τότε αρχίζουν τα βάσανά της, γιατί κάθε μέρα γινόταν όλο και πιο δύσκολη η επιβίωση λόγω των Νεότουρκων στις περιοχές αυτές. Μικρό παιδί εκείνη τότε, δεν μπορούσε να καταλάβει γιατί δεν μπορούσε να παίξει με τους φίλους της στους δρόμους του χωριού. Ένα βράδυ, η γιαγιά της, της ανακοίνωσε ότι πρέπει να εγκαταλείψουν το σπίτι τους και ότι είχαν εκεί και να φύγουν για την Ελλάδα. Τρία μερόνυχτα περπατούσαν, σχεδόν όλο το χωριό, για να φτάσουν στο μεγάλο λιμάνι, την Τραπεζούντα. Η Τριανταφυλλιά, δεν είχε δει ποτέ ξανά την θάλασσα, αλλά ούτε και μεγάλη πόλη. Το βλέμμα της έτρεχε ολόγυρα και δεν χόρταινε να βλέπει. Τα μεγάλα αρχοντικά, την προκυμαία, τα εμπορικά με κάθε λογής πραμάτειες. Αλλά και τους ανθρώπους να τρέχουν εδώ και εκεί ή να πίνουν τους καφέδες τους στα καφενεία. Η χαρά της ήταν μεγάλη, για όλα αυτά τα καινούργια πράγματα που ζούσε, χωρίς βέβαια να έχει συναίσθηση του μεγέθους του Γολγοθά που την περίμενε. Ο παππούς, προσπαθούσε να μάθει για τα πλοία και να εξασφαλίσει θέσεις και για τους τρεις. Οι απαντήσεις που έπαιρνε ήταν συγκεχυμένες. Κανείς δεν μπορούσε να του πει με σιγουριά, πότε θα ερχόταν τα πλοία και πόσους επιβάτες θα μπορούσαν να πάρουν Και περίμεναν Οι μέρες περνούσαν και οι άνθρωποι που κατέφθαναν στο λιμάνι πολλαπλασιαζόταν. Έφταναν από όλες τις μεριές του Πόντου, ολόκληρα χωριά, οικογένειες, άνθρωποι μόνοι. Τα πρόσωπά τους αγέλαστα, κουρασμένα, μουντά. Ο καθένας κουβαλούσε το δικό του πρόβλημα. Οι προμήθειες που είχαν μαζί τους για το ταξίδι τελείωναν. Οι άντρες προσπαθούσαν να βρουν τρόφιμα για τις οικογένειές τους, τα μικρά παιδιά, τους γέροντες, δίνοντας ότι είχαν και δεν είχαν μαζί τους, κοσμήματα, λίρες, χρυσό, οικογενειακά κειμήλια, προκειμένου να εξασφαλίσουν τροφή και νερό για τα παιδιά τους. Η εκμετάλλευση από τους Τούρκους μεγάλη, αλλά και τι μπορούσαν να κάνουν; Με αγωνία περίμεναν τα πλοία τα οποία θα τους μετέφεραν στην νέα πατρίδα, θα τους έπαιρναν μακριά από τους Τούρκους, που χωρίς κανένα δισταγμό τους απειλούσαν, τους χτυπούσαν, και έκλεβαν. Και σαν να μην έφταναν όλα αυτά οι αρρώστιες άρχισαν να τους θερίζουν. Δυσεντερία, τύφος, ασιτία, εξαθλίωση. Όταν τα πλοία έφτασαν, όλοι έτρεψαν πανικόβλητοι, προκειμένου να εξασφαλίσουν μια θέση σ αυτά. Πόσο κράτησε το ταξίδι δεν θυμότανε η γιαγιά. Αποχαιρέτησαν βουβά την πατρίδα που έχασαν αναπολώντας τις όμορφες μέρες που πέρασαν εκεί και παρακαλούσαν το Θεό να φτάσουν ζωντανοί στην Πατρίδα. Σαν αντίκρυσαν από μακριά τη Θεσσαλονίκη, τα δάκρυα χαράς αυλάκωναν τα πρόσωπά τους και η αγαλλίαση γέμισε τις καρδιές τους. Βγήκαν ζωντανοί από αυτήν την δοκιμασία και ευχαριστούσαν το Θεό γι αυτό. Ο πατέρας της, τους περίμενε στο λιμάνι και εκείνη έπεσε στην αγκαλιά του και έκλαψε με αναφιλητά. Είχε να τους δει, έξι ολόκληρα χρόνια. Σαν έφτασαν στο σπίτι οι φωνές, τα γέλια και τα κλάματα, εναλλάσσονταν. Είχαν τόσα να πουν, να ζήσουν, να θυμηθούν. Αλλά θα ήταν πλέον όλοι μαζί χαρούμενοι και ευτυχισμένοι. Τα χρόνια που ήρθαν ήταν δύσκολα. Ρίζωσαν όμως στην νέα πατρίδα και πάλεψαν με όλες τους τις δυνάμεις γι αυτό. Έκαναν οικογένειες και αξιώθηκαν να δουν και δισέγγονα. Μα πάντα τα βράδια οι αναμνήσεις κατέκλυσαν το νου, και μι γλυκιά μελαγχολία απλώνονταν στα πρόσωπά τους. Νοσταλγούσαν την πατρίδα τους μα ποτέ δεν την ξέχασαν. Και έτσι καθισμένοι στα γόνατά της, ακούγοντας τις ιστορίες της ζωής, τα βλέφαρά μου βάραιναν και αποκοιμιόμουνα στη ζεστή, βασανισμένη αγκαλιά της. Γυμνάσιο 3ο Βραβείο: Πιστοφίδης Ιωάννης, 2ο Γυμνάσιο Χαριλάου 18\n19 Δημοτικό 7ο Βραβείο: Μαμάτσιου Βασιλική-Καραγιορδανίδου Μαριαλένα, Δημοτικό Σχολείο Γ. Κοντάρης 19\n20 20 Δημοτικό 8ο Βραβείο: Καλημέρη Μαρία, Δημοτικό Σχολείο Γ. Κοντάρης.


Η μάχη των ATIA της Νυρεμβέργης το 1561! | Ανοπαία ατραπός\nΗ μάχη των ATIA της Νυρεμβέργης το 1561!\nΚΑΤΗΓΟΡΙΕΣ:U.F.O, ΔΙΑΦΟΡΑ, ΙΣΤΟΡΙΑ\n10 Δεκεμβρίου 2015 16:22:00\nΈνα πρωινό στις 14 Απριλίου του 1561, την αυγή γύρω στις 4-5πμ, ένα φοβερό περιστατικό εμφανίστηκε κοντά στον Ήλιο, πάνω από την Νυρεμβέργη, το οποίο είδαν πολλοί άνθρωποι.\nΑρχικά εμφανίστηκαν στον ήλιο δύο κόκκινα σαν αίμα τόξα, όπως όταν η Σελήνη είναι στο τελευταίο τέταρτο. Ο ήλιος πάνω και κάτω ήταν σαν αίμα, αλλά μέσα υπήρχε μία «μπάλα» στο χρώμα του σιδήρου.\nΕπίσης υπήρχαν και άλλες τριγύρω, άλλες σαν βάση στήλης, άλλες σε κάποιο σχηματισμό όπως ευθείας και τετραγώνου και, κάποιες ξέχωρες, μόνες τους. Όλες σε ανάλογα χρώματα.\nΑυτές οι σφαίρες άρχισαν να «παλεύουν» αναμεταξύ τους. Κάποιες έφευγαν μακριά και άλλες πήγαιναν προς τον Ήλιο. Αυτό συνέβαινε για καμιά ώρα. Μετά το τέλος της μάχης, σα να μην άντεχαν άλλο την κούραση έπεσαν στη γη με ένα τεράστιο καπνό.\nΣτη συνέχεια εμφανίστηκε ένα τεράστιο μαύρο πολύ χοντρό και μακρύ ακόντιο, η αιχμή του, που «έδειχνε» προς τα δυτικά.\nΑυτά συνέβησαν σύμφωνα με τον Hans Glaser, έναν δημοσιογράφο της εποχής, ο οποίος φιλοτέχνησε και την σχετική απεικόνιση.


Υπόθεση Γιάννη Αβραμίδη: 12 μήνες φυλάκισης με αναστολή, στον τότε πρόεδρο του ΚΑΠΑ Δήμου Βέροιας και τον προπονητή - Το πρωί έγινε η Δίκη στο Α' Μονομελές Πλημμελειοδικείο - Εφημερίδα ΛΑΟΣ Βέροια Ημαθίας\nΥπόθεση Γιάννη Αβραμίδη: 12 μήνες φυλάκισης με αναστολή, στον τότε πρόεδρο του ΚΑΠΑ Δήμου Βέροιας και τον προπονητή - Το πρωί έγινε η Δίκη στο Α' Μονομελές Πλημμελειοδικείο\n23 Ιουν 2022 19:52\nΕκδικάστηκε σήμερα Πέμπτη 23 Ιουνίου 2022 στο ακροατήριο του Α' Μονομελούς Πλημμελειοδικείου Βέροιας η υπόθεση του τραυματισμού του Γιάννη Αβραμίδη ο οποίος συνέβη κατά την ώρα της προπόνησης του στο ΔΑΚ του Μακροχωρίου «Δημήτριος Βικέλας». Πρόκειται για μια υπόθεση που είχε συγκλονίσει όχι μόνο την Βέροια αλλά ολόκληρη την Ελλάδα.\nΉταν 2 Μαϊου του 2019 όταν ο 17χρονος τότε Γιάννης Αβραμίδης και ενώ έκανε προπόνηση στο αθλητικό Κέντρο Βέροιας επιχειρώντας άλμα επί κοντώ, κατά την πτώση του χτύπησε με το κεφάλι σε σίδερο αντιστήριξης της βάσης του πήχη. Ο νεαρός αθλητής σωριάστηκε στο έδαφος αιμόφυρτος, με σπασμούς, χωρίς αισθήσεις. Μεταφέρθηκε για τις πρώτες βοήθειες στο νοσοκομείο της Βέροιας και άμεσα διασωληνωμένος στο Ιπποκράτειο νοσοκομείο της Θεσσαλονίκης. Έκτοτε ξεκίνησε ο μακρύς αγώνας για να ξεπεράσει το πρόβλημά του.\nΕνώπιον του Πλημμελειοδικείου Βέροιας κλήθηκαν ως κατηγορούμενοι και παρουσιάστηκαν με τους συνηγόρους υπεράσπισης, Κωνσταντίνο Γιοβανόπουλο και Γεώργιο Παπαστεργίου ο τότε προπονητής του Γιάννη καθώς και ο τότε πρόεδρος του ΚΑΠΑ, του δημοτικού φορέα, στου οποίου την ευθύνη βρίσκονταν μεταξύ άλλων και οι αθλητικές εγκαταστάσεις του ως άνω σταδίου.\nΠρώτος μάρτυρας στην υπόθεση κλήθηκε ο πατέρας του Γιάννη, Μιχαήλ Αβραμίδης ο οποίος μεταξύ άλλων ανέφερε: “Βρισκόμουν στην επιχείρηση που εργάζομαι. Γύρω στις 18.15 χτύπησε το τηλέφωνό μου. Μου ανακοίνωσαν ότι ο γιός μου είχε ένα ατύχημα και μου ζήτησαν να πάω στο ΕΑΚ. Τρελάθηκα έχασα τη γη κάτω από τα πόδια μου. Ενώ βρισκόμουν ήδη εν κινήσει για το στάδιο με κάλεσε έτερος προπονητής και μου είπε να πάω απευθείας στο νοσοκομείο γιατί είχαν μεταφέρει το παιδί μου εκεί. Όταν έφτασα στο νοσοκομείο της Βέροιας, εκεί βρισκόταν ήδη ο Δήμαρχος και άλλοι προπονητές. Μου είπαν πως το παιδί μου τραυματίστηκε αφού εκτέλεσε το άλμα, ωστόσο το κοντάρι τον έριξε εκτός του στρώματος. Χτύπησε στο κεφάλι, έτρεχε αίμα. Έχουμε δώσει μια δυνατή μάχη για να σωθεί το παιδί μου η οποία κόστισε περί το 1.000.000 ευρώ.”\nΑκολούθως ενώπιον του Δικαστηρίου κατέθεσε η μητέρα του μικρού Γιάννη η οποία αναφέρθηκε σε ελλιπή συντήρηση των τμημάτων του στρώματος πτώσης και των παρελκόμενων μερών του. “Δεν ήταν άτυχη στιγμή”, ανέφερε. “Δεν είχε ατύχημα στο δρόμο το παιδί μου για θεωρηθεί μια άτυχη στιγμή. Πρόκειται για ένα ατύχημα το οποίο θα μπορούσε να είχε αποφευχθεί αν αυτοί στους οποίους εμπιστευτήκαμε το παιδί μας ήταν συνεπείς στις υποχρεώσεις τους”. Η κυρία Θεοδωράκη αναφέρθηκε στους σιδερένιους στυλοβάτες στους οποίους προσέκρουσε το παιδί της, επιμένοντας δεν τηρούσαν τις προδιαγραφές που έπρεπε να τηρούνται. “Δεν ήταν καλυμμένοι με σφουγγάρι”, ανέφερε.\nΜεταξύ των μαρτύρων που εξετάστηκαν κατά την εκδίκαση της υπόθεσης, ήταν συναθλητές του Γιάννη καθώς και η Σοφία Υφαντίδου η οποία εκείνη την ώρα βρισκόταν στάδιο και προπονητής της τυγχάνει ο κατηγορούμενος προπονητής του Γιάννη. “Αφού ο Γιάννης βρέθηκε στο έδαφος και χτύπησε, ο προπονητής μας έτρεξε κοντά του, φρόντισε να του δοθούν οι πρώτες βοήθειες και δεν τον άφησε στιγμή από τα μάτια του” ανέφεραν όσοι ήταν παρόντες την ημέρα εκείνη στο στάδιο.\nΚατά την απολογία του ο πρώτος κατηγορούμενος και προπονητής του Γιάννη, Κυριάκος Μηνάς, ανέφερε ότι ήταν δίπλα ακριβώς και είδε ό,τι συνέβη. “Ήταν η άτυχη στιγμή. Ο Γιάννης εκείνη την ημέρα τα πήγαινε πολύ καλά. Ήταν το τέταρτο άλμα του, έφυγε από την πορεία του, έπεσε στην άκρη του στρώματος, δεν σταθεροποιήθηκε, συνέχισε την πτώση εκτός στρώματος και χτύπησε με το κεφάλι στην άκρη του στυλοβάτη” Σε ερώτηση του Δικαστή, αν θα μπορούσε να είχε προβλέψει αυτή την εξέλιξη, ο κατηγορούμενος απάντησε αρνητικά και πρόσθεσε ότι στο ίδιο στρώμα είχε προπονηθεί για πολλά έτη από τον ίδιο και ο γιός του, επίσης αθλητής.\nΟ δεύτερος κατηγορούμενος, τότε πρόεδρος της ΚΑΠΑ Στέργιος Διαμάντης, κατά την απολογία του ανέφερε ότι το στρώμα στο οποίο εκτελούνται οι προπονήσεις αλμάτων επί κοντώ είχε αγοραστεί και δωρηθεί από την Γενική Γραμματεία Αθλητισμού και ως όφειλε είχε τις προδιαγραφές που απαιτούνται για την χρήση του. Ως προς την συντήρηση των αθλητικών χώρων ευθύνης του Νομικού Προσώπου που εκπροσωπεί ανέφερε ότι αυτή γίνεται κάθε φορά που γίνεται αναφορά και κρίνεται αναγκαία.\nΑφού έλαβε τον λόγο ο Κωνσταντίνος Γιοβανόπουλος, συνήγορος του προπονητή, κατά την έναρξη της αγόρευσής του ανέφερε: “Θεωρώ ότι πρέπει να πω ότι η υπεράσπιση συνθλιμμένη από το ατύχημα δεν αντιδικεί, αντίθετα συμπάσχει με τον Γιάννη Αβραμίδη. Σήμερα αντιδικούμε με την κατηγορία ως τίθεται από την κυρία Εισαγγελέα”. Ακολούθως ο Γεώργιος Παπαστεργίου, ως υπεράσπιση του έτερου κατηγορουμένου, εισαγωγικά ανέφερε: “Σε κανέναν να μη συμβεί ό,τι συνέβη στην οικογένεια αυτή” και συνέχισε αναφερόμενος στα ISO και τις προδιαγραφές που τηρεί το συγκεκριμένο στρώμα.\nΤο Δικαστήριο αφού άκουσε προσεκτικά όλους του παράγοντες και μάρτυρες, παρόντος του Γιάννη ο οποίος σήμερα είναι ένα υπέροχο παιδί 20 ετών που αφού έκανε ως πραγματικός μαχητής το “άλμα της ζωής του” και συνεχίζει ακόμη σήμερα να δίνει τον αγώνα του με φορά ολοταχώς προς την νίκη, έκρινε τους κατηγορούμενους, σε πρώτο βαθμό, ένοχους για σωματική βλάβη από αμέλεια χωρίς να τους αναγνωρίσει ελαφρυντικές περιστάσεις. Έκαστος καταδικάστηκε σε 12 μήνες φυλάκισης, με αναστολή έκτισης της ποινής. Αμέσως μετά, οι κατηγορούμενοι άσκησαν έφεση κι έτσι η υπόθεση θα κριθεί και από Ανώτερο Δικαστήριο. Έως το αμετάκλητο της απόφασης, ισχύει το τεκμήριο της αθωότητας.\nΟ δικηγόρος της οικογένειας του Γιάννη που παραστάθηκε για την υποστήριξη του κατηγορούμενου, Ιωάννης Πουλτσίδης μετά το πέρας της δίκης ανέφερε “το δικαστήριο έκρινε ένοχους αμφότερους του κατηγορούμενους, διαπίστωσε ότι υπέπεσαν σε αμέλειες που οφείλονταν σε δικές του εγκληματικές παραλείψεις οι οποίες ήταν σε άμεση σχέση με τον τραυματισμό του Γιάννη”.


Α΄ΕΛΜΕ Δυτικής Αττικής (Θριάσιο,Μεγαρίδα, Ειδυλλία): ΑΛΛΗΛΕΓΓΥΗ ΣΤΟΥΣ 2 ΔΙΩΚΟΜΕΝΟΥΣ ΦΟΙΤΗΤΕΣ ΠΟΥ ΣΥΝΕΛΗΦΘΗΣΑΝ ΓΙΑ ΤΑ ΓΕΓΟΝΟΤΑ ΤΗΣ ΑΣΟΕΕ.\nΑΛΛΗΛΕΓΓΥΗ ΣΤΟΥΣ 2 ΔΙΩΚΟΜΕΝΟΥΣ ΦΟΙΤΗΤΕΣ ΠΟΥ ΣΥΝΕΛΗΦΘΗΣΑΝ ΓΙΑ ΤΑ ΓΕΓΟΝΟΤΑ ΤΗΣ ΑΣΟΕΕ.\nΨΗΦΙΣΜΑ ΑΛΛΗΛΕΓΓΥΗΣ ΓΙΑ ΤΟΥΣ 2 ΔΙΩΚΟΜΕΝΟΥΣ ΦΟΙΤΗΤΕΣ ΠΟΥ ΣΥΝΕΛΗΦΘΗΣΑΝ ΓΙΑ ΤΑ ΓΕΓΟΝΟΤΑ ΤΗΣ ΑΣΟΕΕ.\nΟι διώξεις ενάντια στους φοιτητές αποτελούν το απαραίτητο συμπλήρωμα στα σχέδια της κυβέρνησης της Ν.Δ. για να προχωρήσει πιο γρήγορα τις αντιδραστικές αναδιαρθρώσεις που προώθησαν όλες οι κυβερνήσεις των μνημονίων τα τελευταία χρόνια στην εκπαίδευση. Αλλαγές που εντείνουν τους ταξικούς φραγμούς, πετούν έξω από τις σχολές τους εργαζόμενους και φτωχούς φοιτητές ιδιωτικοποιούν την εκπαίδευση και βάζουν μέσα όλο και πιο βαθιά τις ιδιωτικές εταιρείες. Η συγκέντρωση των φοιτητών στην ΑΣΟΕΕ και τα γεγονότα που ακολούθησαν έχουν άμεση σχέση με την τελευταία νομοθετική ρύθμιση της κυβέρνησης που προβλέπει την ισοτιμία των πανεπιστημιακών πτυχίων με τις βεβαιώσεις σπουδών των ιδιωτικών κολλεγίων.\nΑυτό που τρόμαξε τους κυρίαρχους κύκλους ήταν ότι υπάρχει ένα ανερχόμενο φοιτητικό κίνημα για το δικαίωμα στη μόρφωση και το άσυλο που εξαπλώνεται σε όλες τις πόλεις. Αυτό που φόβισε την κυβέρνηση και τους κρατικούς μηχανισμούς ήταν η είσοδος των φοιτητών και η υπεράσπιση της ανοικτής ΑΣΟΕΕ. Η βίαιη επίθεση των ΜΑΤ με χημικά και με κρότου λάμψης στους αποκλεισμένους φοιτητές μέσα στην ΑΣΟΕΕ ήθελαν να εξελιχτεί σε πογκρόμ χωρίς μάρτυρες και για αυτό συνοδεύτηκε και από βίαιη επίθεση με χημικά και ξυλοδαρμούς στους συγκεντρωμένους απέξω αλληλέγγυους φοιτητές άλλων σχολών και σε δημοσιογράφους.\nΤΟ ΔΣ ΤΗΣ Α’ ΕΛΜΕ ΔΥΤΙΚΗΣ ΑΤΤΙΚΗΣ (ΘΡΙΑΣΙΟ-ΜΕΓΑΡΙΔΑ-ΕΙΔΥΛΛΙΑ)\nΑναρτήθηκε από a.elme.dyt.attikis στις 3:01 μ.μ.


Κρούσματα σήμερα 17/8: Δίχως τέλος η αύξηση νεκρών, διασωληνωμένων, εισαγωγών και θετικότητας - Sportlive.gr\nΚρούσματα σήμερα 17/8: Δίχως τέλος η αύξηση νεκρών, διασωληνωμένων, εισαγωγών και θετικότητας\nΑγωνία για την επόμενη μέρα, καθώς τα κρούσματα εκτοξεύουν τους λεγόμενους «σκληρούς» δείκτες στα ύψη.\nΤα κρούσματα του νέου κορονοϊού που ανακοινώθηκαν χθες (16/8), ήταν εκ νέου κάτω από το ψυχολογικό όριο των 3.000, ωστόσο, οι δείκτες που καταδεικνύουν την πραγματική επιδημιολογική εικόνα της Ελλάδα είναι αμείλικτοι.\nΟ Εθνικός Οργανισμός Δημόσιας Υγείας, λοιπόν, ανακοίνωσε πως τη Δευτέρα εντοπίστηκαν 2.218 κρούσματα του SARS-CoV-2. Η αναλογία λοιμώξεων-τεστ, όμως, κατέδειξε πως η θετικότητα έχει ανέλθει στο 5,78%, έναντι 3,18% που ήταν την Κυριακή.\nΤο συμπέρασμα είναι πως οι μολύνσεις στην χώρα μας εξακολουθούν να βρίσκονται σ’ επικίνδυνα επίπεδα και πως υπάρχουν περιοχές όπου το ιικό φορτίο δεν επιτρέπει εφησυχασμούς, γεγονός που επαλήθευσαν προ ημερών και οι τελευταίες μετρήσεις που έγιναν στα λύματα αστικών κέντρων.\nΑνησυχία στους ειδικούς δημιουργεί και η επιστροφή των εκδρομέων από τα ελληνικά νησιά. Εκεί, τα περιστατικά της νόσου COVID-19 μόνο λιγοστά δεν ήσαν – κι εντός του Αυγούστου. Έτσι, οι επιστήμονες ανησυχούν για τυχόν εξάπλωση του ιού στις πόλεις της ηπειρωτικής Ελλάδας.\nΤόσο μέλη της ειδικής επιτροπής του υπουργείου Υγείας με τους εμπειρογνώμονες, όσο κι επιστήμονες εκτός αυτής, απευθύνουν διαρκώς εκκλήσεις για τήρηση των ατομικών μέτρων προστασίας. Παράλληλα, εφιστούν την προσοχή στους ανεμβολίαστους.\nΔίχως τέλος η αύξηση των εισαγωγών και των διασωληνωμένων\nΕν τω μεταξύ, οι λεγόμενοι «σκληροί» δείκτες έχουν πάρει την ανιούσα και δεν λένε να πέσουν. Μολονότι τη Δευτέρα είχαμε μείωση νεκρών, οι θάνατοι από τη φονική νόσο έχουν αυξηθεί αισθητά το τελευταίο χρονικό διάστημα, ενώ συνεχής είναι η αύξηση των συμπολιτών μας που νοσηλεύονται διασωληνωμένοι σε Μονάδες Εντατικής Θεραπείας.\nΧθες, ανακοινώθηκαν 13 θάνατοι και 250 διασωληνωμένοι, των ίδια ώρα που οι εισαγωγές στα νοσοκομεία πληθαίνουν μέρα με τη μέρα και το Εθνικό Σύστημα Υγείας τείνει να πιεστεί σημαντικά.\nΤην κρισιμότητα της κατάστασης, εν όψει ενός φθινοπώρου που αναμένεται να είναι πάρα πολύ δύσκολο εάν δεν χτιστεί ταχύτατα το απαιτούμενο τείχος ανοσίας, καταδεικνύει η σημερινή έκκληση της Ματίνας Παγώνη.\n«Δεν θα πετύχουμε το τείχος ανοσίας που είχαμε πει για το τέλος Αυγούστου. Θα προσπαθήσουμε τον Σεπτέμβριο να καλύψουμε αυτά που δεν κάναμε τον Αύγουστο», επεσήμανε η πρόεδρος της Ένωσης Ιατρών Νοσοκομείων Αθηνών Πειραιώς.\nΠροσέθεσε πως υπάρχουν ηλικιακές ομάδες, ειδικά αυτές άνω των 50 ετών, που έχουν πολύ χαμηλά ποσοστά εμβολιαστικής κάλυψης. Απέδωσε τη μείωση της προσέλευσης στα εμβολιαστικά κέντρα στις πολύ υψηλές θερμοκρασίες και τις καταστροφικές πυρκαγιές, λέγοντας ότι «οι άνθρωποι δεν μπορούσαν να πάνε να εμβολιαστούν με τον καύσωνα ή όταν καίγονταν τα σπίτια τους».\nΚάλεσε, δε, όσους γυρίζουν από τις διακοπές να επιδεικνύουν μεγάλη προσοχή σε πλοία και αεροπλάνα, να φορούν μάσκες, να κάνουν τεστ και για 4-5 ημέρες να είναι ιδιαίτερα προσεκτικοί στα σπίτια τους, για να αποφύγουμε τις ενδοοικογενειακές μεταδόσεις, καθώς στα νησιά υπάρχουν πολλοί ασυμπτωματικοί που μεταδίδουν τη μετάλλαξη Δέλτα.\nΕπέμεινε ότι δεν δικαιολογείται κόπωση στους ελέγχους, τονίζοντας ότι διανύουμε μια εβδομάδα αιχμής. «Σε 15 μέρες θα βγουν τα επιδημιολογικά στοιχεία για 6 και 8 χιλιάδες κρούσματα και άντε να τα μαζέψουμε. Θα υπάρξουν επιπτώσεις στο σύστημα Υγείας. Χρειάζεται προσοχή και πολύ μεγάλος έλεγχος», είπε χαρακτηριστικά.\nΌπως μάλιστα τόνισε, δεν είναι τόσο τραγικό να φοράμε μάσκα, και χαρακτήρισε «υποτιμητική» τη συζήτηση για το θέμα της μάσκας, 18 μήνες μετά το ξέσπασμα της πανδημίας.\nΥπογράμμισε ότι στα νοσοκομεία της Κρήτης υπάρχει μεγάλο πρόβλημα, καθώς υπάρχουν ελάχιστα κρεβάτια διαθέσιμα για ασθενείς Covid.\nΣτην υπόλοιπη Ελλάδα το ποσοστό ανέρχεται σε 51%, αλλά αυτό, όπως είπε χαρακτηριστικά, δεν αργεί να εκτοξευθεί «επειδή έχουμε πολλές νοσηλείες σε απλές κλίνες covid και μπορεί να υπάρξουν υποτροπές και να χρειαστούν διασωληνώσεις».\nΤάχθηκε, τέλος, υπέρ της καθολικότητας του εμβολιασμού, αλλά κατά της υποχρεωτικότητας η οποία, όπως είπε, δημιουργεί αντιδράσεις.


Το κόκκινο αστέρι της Heineken κινδυνεύει ως «ολοκληρωτικό σύμβολο» – Newsbeast\nΤο κόκκινο αστέρι της Heineken κινδυνεύει ως «ολοκληρωτικό σύμβολο»\nΟι προσπάθειες της Ουγγαρίας για κατάργησή του\nΘύμα των προσπαθειών της Ουγγαρίας να καταργήσει τα «ολοκληρωτικά σύμβολα» που σχετίζονται με τη ναζιστική κατοχή και την κομμουνιστική εποχή ενδέχεται να πέσει το κόκκινο αστέρι- εμπορικό σήμα της μπίρας Heineken.\nΤο κοινοβούλιο της χώρας ξεκίνησε τη Δευτέρα τη συζήτηση ενός νομοσχεδίου το οποίο, από το επόμενο έτος, θα θεωρείται ποινικό αδίκημα η χρήση συμβόλων, όπως η σβάστικα, το σφυροδρέπανο και το κόκκινο αστέρι για εμπορική χρήση, σύμφωνα με το πρακτορείο Reuters.\nΟι επιχειρήσεις που χρησιμοποιούν αυτά τα σύμβολα θα κινδυνεύουν με υψηλά πρόστιμα ύψους μέχρι και 7 εκατομμυρίων δολαρίων ενώ δεν αποκλείεται και η περίπτωση εγκλεισμού. Η κυβέρνηση του πρωθυπουργού Βίκτορ Ορμπάν δήλωσε ότι έχει «ηθική υποχρέωση» να απαγορεύσει την εμπορική χρήση των «συμβόλων της τυραννίας».\nΟι ειδικοί πάντως εκφράζουν φόβους ότι αν αυτό συμβεί, αν δηλαδή ψηφιστεί το νομοσχέδιο, ο κολοσσός της ζυθοποιίας Heineken, ίσως αναγκαστεί να αλλάξει το logo. Η εταιρεία ιδρύθηκε το 1864 και τη δεκαετία του 1930 άλλαξε χρώμα το μπουκάλι και το σχέδιο στην ετικέτα της, προσθέτοντας στο logo ένα κόκκινο αστέρι-όπως αναφέρεται, το κόκκινο αστέρι αντιπροσωπεύει τα ποικίλα στάδια της ζυθοποίησης.\n«Το κόκκινο αστέρι αποτελεί επίσης και ένα σημαντικό σύμβολο του σοβιετικού κομμουνισμού που εμφανιζόταν και κατά τη κομμουνιστική εποχής της Ουγγαρία», σημειώνεται στο δημοσίευμα. Σύμφωνα με το Reuters, ο ούγγρος κυβερνητικός εκπρόσωπος Zoltan Kovacs, δήλωσε ότι με βάση το νόμο, το σημερινό λογότυπο της μπύρας Heineken θα μπορούσε να απαγορευθεί. Επιπλέον, ο αναπληρωτής πρωθυπουργός της Ουγγαρίας, Zsolt Semjen αναφέρθηκε στο θέμα λέγοντας ότι το κόκκινο αστέρι στην Heineken είχε «προφανές πολιτικό περιεχόμενο».\nΚόκκινο αστέρι, φέρει επίσης και το λογότυπο της αλυσίδας καταστημάτων Macy’s αλλά και στο μπουκάλι του μεταλλικού νερού, San Pellegrino.\nΤεταρτη, 22 Μαρτιου 2017, 7:01\nΊσως το άρθρο με τα περισσότερα άσχετα σχόλια στο NewsBeast!! Το θέμα είναι η Heineken,και τα σχόλια κατέληξαν να είναι μάθημα ιστορίας.Τελικά...ο κάθε πικραμένος βγάζει (και) εδώ τα αποθυμενα του!!\nΤεταρτη, 22 Μαρτιου 2017, 9:28\nΤο θέμα, που δεν κατάλαβες ακόμα, είναι ότι η εταιρία Heineken αποφάσισε να βγάζει πιο πολλά λεφτά με τέτοιο τρόπο, όχι άλλο.\nΚαι έτσι θα μπορούσε να παράγει και άλλες μπίρες, πχ. με σβάστικα, με βιασμένες γυναίκες κλπ. - πάντα κάποιος ακόμα θα τις αγόραζε.\nΤριτη, 21 Μαρτιου 2017, 21:01\nτο 1939-1941, η Ρώσοι ήταν κατά πολύ πιο σκληρή κατακτητές από τους Γερμανούς. Πιο πολλά θύματα, πιο πολλοί εκτοπισμένοι κλπ. Και όταν κάποιον ζήταγε το Γκεστάπο, είχε την ελπίδα να δώσει εξηγήσεις και να γυρίσει σπίτι του. Από την ρώσικη αστυνομία δεν άφηναν πια κανέναν ελεύθερο. Όσοι στρατιωτική ήταν στα Γερμανικά στρατόπεδα αιχμαλώτων πολέμου, συνήθως επέζησαν. Η Ρώσοι τι έκαναν στο Katyń και άλλους τέτοιους τόπους, με αιχμαλώτους πολέμου – το ξέρετε. Και τα παραδείγματα αυτά αφορούν τους Πολωνούς, που επίσημα δεν πολεμούσαν με Ρώσους, μετά ήταν ακόμα και σύμμαχη των Ρώσων. Για φανταστείτε τι πάθαιναν τότε οι Ούγγροι ...\nΤριτη, 21 Μαρτιου 2017, 21:37\nΗ Πολωνία είναι "συνυπεύθυνη" για τον Β΄ Παγκόσμιο Πόλεμο. Να λές και ευχαριστώ που υπάρχεις ακόμα.\nΠολωνία και Ελλάδα έκαναν ακριβός τα ίδια, δηλαδή είπαν τα ΟΧΙ και αντιστάθηκαν.\nΤριτη, 21 Μαρτιου 2017, 18:26\nΤριτη, 21 Μαρτιου 2017, 21:39\nΝα 'σαι καλά xaxaxaxaxaxa απο 'δω και πέρα θα κερνάω Heineken στους Χριστιανοταλιμπάν για τους δαιμονίσω xaxaxaxaxaxaxa\nΤριτη, 21 Μαρτιου 2017, 18:25\nΠού να πάτε και πιο βόρεια, κατά Εσθονία, Λετονία και Λιθουανία.\nΣτη Λετονία κάνουν ακόμη παρέλαση οι φιλοναζί και στην Εσθονία θεωρούν τον Χίτλερ ως απελευθερωτή τους.\nΣτη δε Λιθουανία που κατέχει το παγκόσμιο ρεκόρ εκκαθάρισης των Εβραίων κατά τη διάρκεια του Β' Παγκοσμίου Πολέμου σε ποσοστό 98%, κάθε χρήση συμβόλων της Σοβιετικής Ένωσης θεωρείται παράνομη.\nΕίπαμε ότι ο Στάλιν ήταν ένα τέρας αλλά το να μην διδάσκονται στα βιβλία Ιστορίας τους - δεν υπάρχει η παραμικρή αναφορά - τα "κατορθώματα" της χώρας τους στο Β' Παγκόσμιο Πόλεμο είναι επίσης τρομερό.\nΤριτη, 21 Μαρτιου 2017, 20:04\nΟι βαλτικες χωρες υποδεχθηκαν τους ναζι σαν απελευθερωτες,αυτο ηταν επακολουθο της πολιτικης του σταλιν να ενσωματωσει με την βια στην σοβιετικη επικρατεια αυτες τις μικρες χωρες.Η μονη διαφορα χιτλερ-σταλιν ειναι οτι ο δευτερος κερδισε τον πολεμο\nΤριτη, 21 Μαρτιου 2017, 22:16\nΆλλο το τι πέρασαν επί Στάλιν κι άλλο να υμνούν τα Τέρατα της Ιστορίας ως απελευθερωτές.\nΔυστυχώς η ψυχική τους ομοιότητα δεν μπορεί να κρυφτεί.\nΔουλειά δεν είχε ο διαολος, γ....σε τα παιδιά του.\nΟΥΓΓΡΟΙ…ΜΑΚΡΑΝ ΟΙ ΠΙΟ ΓΚΑΟΥ ΠΟΛΙΤΙΚΟΙ-ΜΕΤΑ ΤΟΥΣ ΔΙΚΟΥΣ ΜΑΣ!\nΤριτη, 21 Μαρτιου 2017, 16:52\nΚαλα, μιλαμε στην Ουγγαρια μαλλον τους ψεκαζαν δεκαετιες πριν απο εμας! (Πανο ακους;;;)\nΔηλαδη οταν θα παιξει καμια μαγυαρικη ομαδουλα μπαλα με τον Ερυθρο Αστερα, τι θα κανουν;\nΘα ζητησουν να μην εχει κοκκινο αστερι η εμφανιση των Σερβων;;; Χαλια μυαλα, με αποθημενα σε ψυχυατρικο επιπεδο και λαλακια που παει ...ΔΙΑΣΤΗΜΑ.


HESPERIA PLAYA DORADA HOTEL YAIZA - Yaiza, Ισπανία\nAvenida De Papagayo 24, Playa Blanca, Yaiza (Lanzarote), Ισπανία\nΤο designer Hesperia Playa Dorada προσφέρει φωτεινά δωμάτια με θέα σε μέρη όπως Εθνικό Πάρκο Timanfaya.\nΤο ξενοδοχείο βρίσκεται σε τουριστική περιοχή της πόλης Yaiza (Lanzarote), κοντά σε Aqualava Waterpark, Montana Roja και Pedales de Lava. Θα χρειαστείτε 10 λεπτά για να φτάσετε στα δημοφιλή Castillo de las Coloradas και Lanzaroteride.\nΤο ξενοδοχείο προσφέρει 465 δωμάτια. Όλα διαθέτουν μπαλκόνι, θυρίδα ασφαλείας, τηλέφωνο, κλιματισμό και Wi-Fi. Τα δωμάτια προσφέρουν εξατομικευμένη εσωτερική διακόσμηση και δάπεδο με χαλί.\nΠαρέχεται γρήγορη πρόσβαση στο αεροδρόμιο Lanzarote που είναι σε απόσταση μόλις 25χλμ.


Φερέιρα: μπορούμε να γράψουμε ιστορία με την πρόκριση | Αθλητικά | ANT1 News\n21:12 | Τετάρτη 27 Ιανουαρίου 2021\n12 Αυγούστου 2019 21:54\nΦερέιρα: μπορούμε να γράψουμε ιστορία με την πρόκριση\nΟ προπονητής του «Δικέφαλου του Βορά» εμφανίστηκε αισιόδοξος για τη ρεβάνς με τον Άγιαξ.\nΤην πίστη του πως ο ΠΑΟΚ μπορεί να προκριθεί στα πλέι οφ του Champions League εξέφρασε ο Αμπέλ Φερέιρα εν όψει της αυριανής ρεβάνς του «Δικεφάλου», για τον γ' προκριματικό γύρο της διοργάνωσης (σ.σ. μετά το ισόπαλο 2-2 του πρώτου αγώνα στην Τούμπα), με τον Άγιαξ.\nΟ τεχνικός των «ασπρόμαυρων» τοποθετήθηκε στη «Γιόχαν Κρόιφ Αρίνα», στην καθιερωμένη συνέντευξη Τύπου, πριν από ευρωπαϊκές υποχρεώσεις, αναφέροντας αρχικά.\n«Κάθε μέρα που περνά, αισθανόμαστε και είμαστε καλύτεροι. Θέλουμε πολύ να εφαρμόζουμε τη φιλοσοφία μας για το παιχνίδι, γι' αυτό ο χρόνος είναι ο καλύτερος σύμμαχος. Η οπτική παραμένει η ίδια, θα έχουμε καλύτερη αυτοπεποίθηση, καλύτερη οργάνωση αύριο, σε σχέση με τον πρώτο αγώνα. Οι ποδοσφαιριστές μας έχουν ήδη γράψει ιστορία με την ομάδα και έχουν τη θέληση να συνεχίσουν να το κάνουν. Η σκέψη μας είναι ξεκάθαρη, θέλουμε να περάσουμε αυτόν τον προκριματικό γύρο, απέναντι σε ένα μεγάλο αντίπαλο. Θα έχουμε κάποιες εκπλήξεις για τον αντίπαλό μας, αλλά η στρατηγική μας είναι συγκεκριμένη. Θέλουμε να είμαστε ασφαλείς στην άμυνα και επιθετικοί, γιατί κυνηγάμε το αποτέλεσμα».\nΠρόσθεσε ο Πορτογάλος, τονίζοντας, «Το ποδόσφαιρο μου έχει μάθει πως όλα είναι πιθανά. Πρώτο βήμα γι' αυτό, είναι να το πιστέψεις εσύ και νομίζω οι ποδοσφαιριστές μας έτσι νιώθουν. Μπορούν να δείξουν αύριο με θάρρος σε αυτό το γήπεδο, ότι έχουν την ικανότητα να ακολουθήσουν το πλάνο και τη στρατηγική μας, που πιστεύουμε ότι μπορούν να φέρουν την πρόκριση. Η μεγαλύτερη πρόκληση και το κίνητρο, έρχεται από εμάς. Απαιτώ από τους παίκτες μου να δίνουν το 100% και να είναι κάθε μέρα καλύτεροι. Αν το κάνουν αυτό, θα αντιμετωπίσουν και τον αντίπαλο που έχουμε μπροστά μας. Αύριο μας δίνεται η ευκαιρία να γράψουμε μια νέα σελίδα δόξας στην ιστορία του συλλόγου, σεβόμενοι τον αντίπαλό μας».\nΚατέληξε ο Φερέιρα, λέγοντας, «Κάνω ό,τι μπορώ καλύτερο από την πρώτη στιγμή που ανέλαβα τον ΠΑΟΚ. Ο αντίπαλος προπονητής είναι στην τρίτη του σεζόν, έχει ταυτότητα παιχνιδιού που την εκτιμώ και βασίζεται στον Κρόιφ, τον Γκουαρδιόλα. Μου αρέσει η φιλοσοφία του και είναι κοντά σε αυτό στο οποίο θεωρώ κινήθηκε ο ΠΑΟΚ στο καλό εικοσάλεπτο που είχε στο πρώτο ματς.\n«Πρέπει να μείνουμε στο δικό μας παιχνίδι, για και να προκριθούμε. Ξέρουμε πως παίζει ο Άγιαξ. Πρέπει να αξιοποιήσουμε τις ευκαιρίες που θα μας δοθούν στο παιχνίδι, έτσι όπως δεν το κάναμε στο πρώτο ματς. Είχαμε αρκετές ευκαιρίες που δεν τις αξιοποιήσαμε στον αγώνα στην Τούμπα. Το ότι είχαμε την μπάλα λιγότερο στο πρώτο ματς, δε σημαίνει ότι είχαμε λιγότερες ευκαιρίες. Πρέπει να δούμε εμείς τι πρέπει να κάνουμε και να διατηρήσουμε την ηρεμία μας αύριο, για να αξιοποιήσουμε τις ευκαιρίες που θα μας δοθούν και να πετύχουμε το στόχο μας».\n«Είναι σαν να είμαι σπίτι... μου. Βέβαια, ήμασταν εδώ και στην προετοιμασίας μας. Έχουμε να αντιμετωπίσουμε μια καλή ομάδα, μας δίνεται μεγάλη ευκαιρία για επιτυχία. Ο Άγιαξ πήγε πολύ καλά πέρυσι στο Τσάμπιονς Λιγκ, είναι καλό αυτό για το ολλανδικό ποδόσφαιρο, είχε δύναμη. Η νέα χρονιά, όμως, μπορεί να είναι διαφορετική. Θα κάνουμε ό,τι μπορούμε για να τους δυσκολέψουμε.\nΠΑΟΚ - Καγκάβα: Στη Θεσσαλονίκη ο Ιάπωνας άσος (εικόνες)\nSuper League: ντέρμπι κορυφής στο Καραϊσκάκη\nΠΑΟΚ – ΑΕΚ: διαφήμιση του ποδοσφαίρου από τους “Δικέφαλους”


Έβρεξε ηφαιστειακή τέφρα στην Πάτρα!! (φωτό) - Meteo Thessalia\nΈβρεξε ηφαιστειακή τέφρα στην Πάτρα!! (φωτό)\nΚαταιγίδα που σημειώθηκε στις 12 σήμερα το πρωί στην ανατολική Πάτρα και συγκεκριμένα στην περιοχή Αρόη με το πέρασμα του ψυχρού μετώπου, ενώ σημειώθηκε και χαλαζόπτωση. Λόγω των πολύ ισχυρών δυτικών ανέμων υπήρξε μεταφορά τέφρας απο τις εκρήξεις του ηφαιστείου της Αίτνας, τα οποία και εναποτέθηκαν μέσω της βροχής στο έδαφος.\nΧαρακτηριστική είναι η εικόνα που ανέβασε στο προσωπικό του προφίλ στο facebook ο Γιώργος Χρονόπουλος, στην οποία και βλέπετε την τέφρα στα δάχτυλά του που την σκούπισε πάνω απο το αμάξι του μετά το πέρας της καταιγίδας!\nΤην Παρασκευή είχαμε μιλήσει στην εκπομπή μας μέσα απο την σελίδα μας στο facebook για την επίδραση των ηφαιστειακών εκρήξεων στο κλίμα και αποδείχθηκε επίκαιρη. Μπορείτε να δείτε την εκπομπή μας στο youtube ΕΔΩ


Peris Corner: Διακοπές για λίγους στη μαγευτική Σκωτία\nΑχ!! Είναι πολύ δύσκολο ορισμένες φορές να μιλάω για ένα μέρος, όπως είναι η Σκωτία, που πέρασα 2 καταπληκτικά χρόνια της φοιτητικής μου ζωής. Φύση, ζωή, καταπληκτικοί άνθρωποι, βουνά, ονειρικά τοπία και ιστορία τόσο ζωντανή που νομίζεις ότι θα ξεπηδήσουν από κάποια γωνία της οδού Royal Mile (της παλιάς πόλης) Σκωτσέζοι Highlanders με τα άλογά τους και θα χαθούν πίσω από τις βαριές πόρτες του κάστρου.\nΤα νέα από την όμορφη Σκωτία είναι ότι η Dream Escape (εταιρεία παροχής τουριστικών υπηρεσιών) μπήκε πιο δυναμικά στο χώρο και με target group μεγιστάνες, πλούσιους, ανθρώπους του διεθνούς jet set κ.λπ. Το πακέτο που προσφέρουν ονομάζεται Scotland Power Trip, δύο μοναδικές εβδομάδες για ένα ζευγάρι στη Σκωτία.\nΤο ταξίδι περιλαμβάνει μετακινήσεις με προσωπικό chauffeur, τουριστική ξενάγηση με ελικόπτερο και ένα 'Spyker C8 Spyder' αυτοκίνητο, πτήση με ελικόπτερο στα Scottish Highlands, γευσιγνωσία παλαιών και σπάνιων whiskies και ξενάγηση στα αποστακτήρια του νησιού Islay, ξενάγηση με yacht στα Δυτικά νησιά, επίδειξη πρόσωπο με πρόσωπο στο βραβευμένο Kinloch Lodge του Skye από τη chef Lady Claire MacDonald, ιδιωτική, εκτός ωραρίου επισκεπτών, ξενάγηση στο Edinburgh Castle και στο Royal Yacht Britannia αλλά και διαμονές στο golf resort Gleneagles, στη Βασιλική σουίτα του Inverlochy Castle και στο Balmoral Hotel του Εδιμβούργου.\nΑυτή η μοναδική εμπειρία ζωής κοστίζει $100,000.\nLabels: ΤΑΞΙΔΙΑ (travel), ΤΟΥΡΙΣΜΟΣ (tourism)


Επιθετικό Παιδί: Έξυπνες (και πρακτικές) συμβουλές για να το ηρεμήσεις!\nΗΟΜΕ Family Επιθετικο Παιδι: Εξυπνες (και πρακτικες) συμβουλες για να το ηρεμησεις!\n21.10.2019 | 12:02\t by Νικος Κοντομητρος, instagram: @nkontomitros\nΚανένα παιδί δε γεννιέται επιθετικό. Αυτό είναι δεδομένο. Και, γιατί να γεννηθεί επιθετικό; Ούτε προβλήματα έχει, ούτε άγχη, ούτε μόνο του σε αυτή τη ζωή είναι. Συνήθως, όμως, η επιθετικότητα δεν αργεί να κάνει την εμφάνιση της στο παιδί. Σύμφωνα με νέες έρευνες, ενώ πριν από μία δεκαετία, τα νευράκια εμφανίζονταν στο παιδί μετά το δεύτερο χρόνο ζωής, σήμερα μπορεί να δεις τις πρώτες γκρίνιες ακόμα και μετά τους τρεις πρώτους μήνες.\nΠώς, θα καταλάβεις, λοιπόν, ότι είναι πράγματι επιθετικό;\nΦυσικά, και η απάντηση δεν είναι “θα δω αν στραβώσει το μουτράκι του και οι μύες του προσώπου του αρχίσουν να σφίγγονται”. Πώς, λοιπόν, θα καταλάβεις ότι απλά διαφωνεί με κάτι και δε βρίσκεται μόνιμα σε επιθετική στάση;\nΑρχικά, θα πρέπει να ακούσεις την “εσωτερική σου φωνή”, το ένστικτο σου, η οποία, όσο και να αρνείσαι να τη δεχτείς, τόσο την αλήθεια σου λέει. Και το ξέρεις πολύ καλά.\nΣτη συνέχεια, χρησιμοποίησε μία σελίδα από την agenda σου και σημείωσε πόσες φορές, τις προηγούμενες εβδομάδες, ήταν έτοιμο να τα σπάσει όλα στο σπίτι.\nΜετά, θυμήσου αν η δασκάλα του, σου είχε πει, στην ενημέρωση γονέων ότι το παιδάκι σου είναι λίγο πιο ανήσυχο σε σχέση με τα άλλα και με αυτό που πρέπει.\nΤέλος, δες πόσα αντικείμενα έχει καταστρέψει τον τελευταίο μήνα. Άλλωστε, δε θέλω να ξεχνάς ότι η πιο συνηθισμένη αντίδραση των μικρών παιδιών είναι να πετάνε ή να χτυπάνε με δύναμη τα παιχνίδια τους.\n– Πες του “Μπράβο!”. Όχι, γιατί θυμώνει. Αλλά, γιατί καταφέρνει, μερικές φορές, να συγκρατεί τα παράπονα του και να παραμένει ήρεμο.\n– Καν’τε μαζί κάτι που το χαροποιεί. Τα παιδιά έχουν την τάση να συγκεντρώνονται σε ένα πράγμα κάθε φορά. Τι σημαίνει, λοιπόν, αυτό; Ότι τη στιγμή της έντασης, πρέπει να κάνεις κάτι που θα επαναφέρει το χαμόγελο στο πρόσωπο του. Μπορείτε, για παράδειγμα, να ζωγραφίσετε μαζί ή να του δώσεις τις καραμέλες, που τόσο καιρό σου ζητά.\n– Μάθε του να παίρνει βαθιές ανάσες. Δύο – τρεις αναπνοές και Bye, Bye νεύρα.\nΕτικέτες ΕΠΙΘΕΤΙΚΟ ΠΑΙΔΙ,ΛΥΣΗ ΣΕ ΕΠΙΘΕΤΙΚΟ ΠΑΙΔΙ,ΠΑΙΔΙ ΚΑΙ ΕΠΙΘΕΤΙΚΟΤΗΤΑ,ΠΩΣ ΝΑ ΔΙΑΧΕΙΡΙΣΤΕΙΣ ΕΝΑ ΕΠΙΘΕΤΙΚΟ ΠΑΙΔΙ


ΓΕΩΡΓΙΟΣ ΧΑΡΙΤΟΣ ΠΑΙΔΙΑΤΡΟΣ ΒΟΛΟΣ CHILDCARE PEDIATRICS: ΔΥΣΚΟΙΛΙΟΤΗΤΑ ΣΤΑ ΠΑΙΔΙΑ : ΕΝΑ ΥΠΟΥΛΟ ΠΡΟΒΛΗΜΑ - Dr. Γ. ΧΑΡΙΤΟΣ\nΔΥΣΚΟΙΛΙΟΤΗΤΑ ΣΤΑ ΠΑΙΔΙΑ : ΕΝΑ ΥΠΟΥΛΟ ΠΡΟΒΛΗΜΑ - Dr. Γ. ΧΑΡΙΤΟΣ\nΛίγοι είναι εκείνοι οι γονείς που θα φέρουν στον γιατρό το παιδί τους λόγω δυσκοιλιότητας. Το παιδί θα φτάσει στην πόρτα μας λόγω κοιλιακού άλγους, ενίοτε με κακή διάθεση, και συχνά γιατί οι γονείς είδαν λίγο αίμα στα κακά του παιδιού. Αυτό το τελευταίο θορυβεί πάντοτε...\nH ΔΥΣΚΟΙΛΙΟΤΗΤΑ ΕΙΝΑΙ ΕΝΑ ΧΡΟΝΙΟ ΠΡΟΒΛΗΜΑ\nΤο πρώτο βήμα στην αντιμετώπιση της δυσκοιλιότητας είναι να κατανοήσουμε την ίδια της την φύση. Η δυσκοιλιότητα λοιπόν ορίζεται ΑΠΟ ΤΗΝ ΣΥΣΤΑΣΗ και ΟΧΙ ΜΟΝΟ ΑΠΟ ΤΗΝ ΣΥΧΝΟΤΗΤΑ των κενώσεων.\nΤι σημαίνει αυτό πρακτικά : Ένα παιδί μπορεί καθημερινά να επισκέπτεται την τουαλέτα, εν τούτοις όμως να είναι δυσκοίλιο. Αυτό πολλοί γονείς αδυνατούν να το καταλάβουν. "Μα πάει κάθε ημέρα γιατρέ..." , απορημένοι ενίστανται. Δεν στέκονται όμως στην σύσταση των κοπράνων που το παιδάκι βγάζει, η οποία βρίσκεται σε άμεση συνάρτηση με την λειτουργία του εντέρου. Τα παιδάκια με δυσκοιλιότητα βγάζουν σκύβαλα, μικρά και σκληρά κακά δηλαδή, σαν βραχάκια. Για να χαρακτηρίσουμε ένα παιδάκι ως δυσκοίλιο, αυτό θα πρέπει να συμβαίνει για περισσότερο από 15 ημέρες.\nYUCK ! ΟΙ ΔΥΟ ΠΡΩΤΟΙ ΤΥΠΟΙ ΚΟΠΡΑΝΩΝ ΑΠΑΝΤΩΝΤΑΙ ΣΥΧΝΑ ΣΤΑ ΔΥΣΚΟΙΛΙΑ ΠΑΙΔΑΚΙΑ\nΓιατί είναι πρόβλημα ; Τα μικρά και σκληρά κακά πολλές φορές είναι δύσκολο να προωθηθούν κατά μήκος του εντέρου. Συσσωρεύονται σε συγκεκριμένα σημεία του παχέος εντέρου και σχηματίζουν κοπρανώδεις μάζες (κοπρόσταση). Οι μάζες αυτές αποφράσσουν τον αυλό και "γεννούν" κωλικοειδή άλγη στην κοιλίτσα του παιδιού. Πολλές φορές όλα αυτά τα σκληρά κακά συγκεντρώνονται στο τελικό τμήμα του παχέος εντέρου (λήκυθος) προκαλώντας μεγάλη διάταση του και έντονη δυσφορία κατά την αφόδευση.\nΓιατί το παιδί μπορεί να αποβάλλει αίμα ; Τα σκληρά αυτά κακά, όπως εξηγήσαμε, κατά την διέλευση τους από το έντερο, μπορεί να τραυματίσουν το τοίχωμα του. Ποσότητες (συνήθως μικροποσότητες) αίματος αποβάλλονται μαζί με τα ίδια τα κακά. Προσοχή όμως ! Το αιματάκι αυτό που θα δούμε πρέπει να είναι ζωηρό ή ελάχιστα σκούρο ερυθρό και να επαλείφει συνήθως από επάνω την κένωση. Μια κένωση με ιδιαίτερο σκούρο αίμα (ή και μέλαινα - "μαύρη"), είτε μια κένωση η οποία περιέχει ικανή ποσότητα αίματος η οποία όχι επαλείφει, αλλά είναι πλήρως αναμεμιγμένη με τα κακά του παιδιού, δεν θα πρέπει να αποδίδεται σε δυσκοιλιότητα.\nΜπορεί το παιδί μου να έχει κάποιο άλλο πρόβλημα ; Ναι. Υπάρχουν παθήσεις και καταστάσεις που συνοδεύονται από δυσκοιλιότητα (διαβήτης, κοιλιοκάκη, κυστική ίνωση, μυοπάθειες, ρευματικά νοσήματα κ.α), αλλά αυτές φυσικά δεν είναι ο κανόνας. Η συντριπτική πιθανότητα είναι το παιδί μας να εμφανίζει λειτουργική δυσκοιλιότητα και αυτό είναι το πρώτο ενδεχόμενο που πρέπει να αντιμετωπίσουμε.\nΠοια παιδάκια εμφανίζουν συχνότερα δυσκοιλιότητα ;\nα) όσα "ξεχνούν" να πιούν νερό ή να προσλάβουν ικανοποιητικά υγρά.\nβ) όσα διατρέφονται με πολλά λιπαρά και λίγες φυτικές ίνες\nγ) όσα πίνουν πολύ μεγάλες ποσότητες γάλακτος\nδ) παιδάκια που χρησιμοποιούν συγκεκριμένα φάρμακα , κυρίως για επιληψία.\nε) παιδάκια που "αποφεύγουν" την τουαλέτα\nΓιατί ένα παιδάκι αποφεύγει την τουαλέτα ;\nα) Πονάει όταν κάνει κακά (είτε γιατί έχει σκληρά κόπρανα - είτε γιατί μπορεί να έχει μια πληγούλα στον πρωκτικό δακτύλιο). Δεν πάει λοιπόν στην τουαλέτα, για να μην πονέσει. Αυτό βεβαίως, όχι απλά συντηρεί, αλλά κλιμακώνει το πρόβλημα. Όσο τα σκληρά κακά μένουν μέσα, τόσο "στεγνώνουν", γίνονται ακόμη πιο σκληρά και ακόμη πιο δύσκολο να βγουν.\nβ) Γιατί κάναμε λαθάκια κατά την εκπαίδευση στην τουαλέτα και μπορεί να προκαλέσαμε δυσάρεστες εμπειρίες που γεννούν εξαρτημένα αντανακλαστικά.\nγ) Γιατί άλλαξαν οι καθημερινές συνήθειες ή για ψυχολογικούς λόγους\nδ) Γιατί δεν θέλει να χρησιμοποιήσει την τουαλέτα του σχολείου\nε) Δεν θέλει να βγει από το μάθημα για να πάει στην τουαλέτα (το πειράζουν οι συμμαθητές του, δεν αφήνει η δασκάλα)\nστ) Δεν θέλει να διακόψει το παιχνίδι του και το αναβάλλει για αργότερα.\nΤι μπορώ να κάνω για να βοηθήσω το παιδί μου ;\nΑλλαγή των συνηθειών :\nΑ) Αύξηση του ποσού του νερού και των υπολοίπων υγρών που προσλαμβάνει.\nΒ) Μαθαίνουμε να τρώμε μεσογειακά. Αποφεύγουμε τις λιπαρές τροφές και εισάγουμε στο διαιτολόγιο μας φυτικές ίνες.\nΓ) Περιορίζουμε το γάλα στα 400 ml ημερησίως, εαν το παιδί μας πίνει παραπάνω\nΔ) Εκπαιδεύουμε το παιδί μας για να επισκέπτεται την τουαλέτα. Ασχέτως εαν θέλει να ενεργηθεί, καθιερώνουμε μια επίσκεψη 10 λεπτών κάθε πρωί την ίδια περίπου ώρα στην λεκάνη και αφήνουμε το παιδί μας να καθήσει με ηρεμία, χωρίς να το πιέζουμε και να του ζητούμε επίμονα να ενεργηθεί. Δημιουργούμε δηλαδή μια ήρεμη ρουτίνα γύρω από την επίσκεψη στην τουαλέτα και προσπαθούμε να την τηρούμε.\nΕΠΙΣΚΕΨΗ ΡΟΥΤΙΝΑΣ ΣΤΗΝ ΛΕΚΑΝΗ - ΧΩΡΙΣ ΠΙΕΣΗ\nΟ γιατρός παρεμβαίνει :\nΑ) Εαν ψηλαφήσει αρκετές κοπρανώδεις μάζες, μπορεί να μας ζητήσει να αδειάσουμε το εντεράκι του παιδιού. Όσο οι μάζες αυτές επιμένουν, η λειτουργία του εντέρου δεν μπορεί να αποκατασταθεί ομαλά. Στην υπόθεση "άδειασμα" πρέπει να είμαστε ήπιοι. Πολλοί συνάδελφοι, ιδίως χειρουργοί, συνηθίζουν να υιοθετούν μια επιθετική τακτική με συχνά κλύσματα. Αυτό μπορεί να αποβεί βλαπτικό. Χρησιμοποιούμε αρχικά υποθετάκι γλυκερίνης το οποίο το έχουμε λιπάνει με λίγο ελαιόλαδο, βαζελίνη, ή και νερό και δίνουμε χρόνο ώστε μέσω της μηχανικής του δράσης να οδηγήσει το παιδί μας στην τουαλέτα. Η πρώτη αυτή κένωση μπορεί να είναι επώδυνη. Εαν υπάρχουν πληγούλες στον πρωκτό, μπορεί να χρησιμοποιήσουμε τοπικά ξυλοκαίνη για να γίνει η διαδικασία καλύτερα ανεκτή από το παιδί μας.\nΒ) Από την στιγμή που το έντερο έχει αδειάσει ή σχεδόν αδειάσει, ξεκινά ένα άλλο στοίχημα : Το πώς αυτό το έντερο θα μπορεί να σχηματίζει μαλακά και όχι σκληρά κακά. Υπάρχουν διάφορες προσεγγίσεις, από την περισσότερο ήπια της λακτουλόζης (Duphalac) μέχρι την νεότερη της PEG. Οι κοινοί παρανομαστές όλων : 1) Η όποια θεραπεία πρέπει να συνδυαστεί με τα μέτρα που αναφέραμε πιο πάνω. 2) Η διάρκεια της θεραπείας για να εξαχθούν ασφαλή συμπεράσματα δεν μπορεί να είναι μικρότερη των 3 μηνών.\nΣυμπερασματικά : Η δυσκοιλιότητα είναι ένα χρόνιο πρόβλημα που συχνά βάζουμε σε δεύτερο πλάνο. Θα συνεχίσει να ακολουθεί το παιδί μας εκτός εαν δεν κάνουμε κάτι για αυτό. Εαν το παιδί σας εμφανίζει σημάδια δυσκοιλιότητας, συζητήστε το με τον παιδίατρο σας σήμερα. Κάθε αναβολή οδηγεί σε έναν φαύλο κύκλο και σε επιπρόσθετα εμπόδια για την αντιμετώπισή της.\nΥΓ. Ανακαλύπτουμε με έκπληξη ότι είναι αρκετοί εκείνοι οι συνάδελφοι που ρίχνουν ματιές στα άρθρα μας. Είναι ιδιαίτερη τιμή για εμάς και αισθανόμαστε την ανάγκη να τους ευχαριστήσουμε. Τα άρθρα μας είναι εντελώς προσωπικά και το βρίσκουμε απολύτως υγιές σε ορισμένα τους σημεία να εγείρονται ακόμη και διαφωνίες. Σε καμμία περίπτωση τα άρθρα αυτά δεν μπορούν να αντικαταστήσουν την επαφή της κάθε οικογένειας με τον παιδίατρο της. Στο τέλος της ημέρας, η σελίδα αυτή χρησιμοποιεί μια απλουστευμένη γλώσσα για να επιτύχει τον στόχο της : Να περάσει βασικά μηνύματα στους νέους γονείς. Η σελίδα δημιουργήθηκε για αυτούς, απευθύνεται σε αυτούς και αυτός θα συνεχίσει να είναι ο χαρακτήρας της.\nΑναρτήθηκε από drharitos στις 12:38 μ.μ.\nΕτικέτες ΑΙΜΑ ΣΤΑ ΚΑΚΑ, ΑΛΛΕΡΓΙΑ ΣΤΟ ΓΑΛΑ, ΔΙΑΤΡΟΦΗ, ΠΑΙΔΙ ΚΑΙ ΟΙΚΟΓΕΝΕΙΑ\nΔΥΣΚΟΙΛΙΟΤΗΤΑ ΣΤΑ ΠΑΙΔΙΑ : ΕΝΑ ΥΠΟΥΛΟ ΠΡΟΒΛΗΜΑ - D...\nΑΛΛΑΖΩ ΤΟ ΓΑΛΑ ΤΟΥ ΜΩΡΟΥ. ΤΑ ΕΙΔΙΚΑ ΓΑΛΑΤΑ.


Nature's Plus Pancreatin 1000 mg 60 tabs - Παγκρεατικά ένζυμα\nHome ΒΙΤΑΜΙΝΕΣ/ ΣΥΜΠΛΗΡΩΜΑΤΑ ΕΙΔΙΚΑ ΣΥΜΠΛΗΡΩΜΑΤΑ Περισσότερα Συμπληρώματα Παγκρεατίνη Nature's Plus Pancreatin 1000 mg 60 tabs\nNature's Plus Pancreatin 1000 mg 60 tabs\nΚωδικός : NAP1220\nH Nature's Plus Pancreatin είναι μια ειδική φόρμουλα με παγκρεατίνη. Η φόρμουλα είναι ειδικά σχεδιασμένη ώστε να ελευθερώνει τα παγκρεατικά ένζυμα κατευθείαν στο έντερο.\nΑποτελεί ένα εκχύλισμα του παγκρέατος που περιέχει τα παγκρεατικά ένζυμα. Η παγκρεατίνη (pancreatin) περιέχει τα ένζυμα της εξωκρινούς μοίρας του παγκρέατος όπως είναι η λιπάση, η α-αμυλάση, η θρυψίνη, η χυμοθρυψίνη και ενδείκνυνται στη θεραπεία της εξωκρινούς παγκρεατικής ανεπάρκειας. Τα παραπάνω ένζυμα διασπούν τις πρωτεΐνες, τους υδατάνθρακες και τα λίπη, χρησιμοποιείται δε σαν πεπτικό βοήθημα σε περιπτώσεις αφαίρεσης του παγκρέατος ή παγκρεατικής ανεπάρκειας, κυστικής ίνωσης, γαστρεκτομής και στεατόρροιας (αυξημένη αποβολή λίπους με τα κόπρανα, λόγω κακής εντερικής απορρόφησης).\n25.000 μονάδες USP\n2.000 μονάδες USP\nΩς συμπλήρωμα διατροφής, μια ταμπλέτα ημερησίως.


Ginis κρουαζιέρες εκδρομές και ταξίδια - ΤΡΙΚΑΛΑ - ΜΥΛΟΣ ΤΩΝ ΞΩΤΙΚΩΝ ΧΡΙΣΤΟΥΓΕΝΝΑ & ΠΡΩΤΟΧΡΟΝΙΑ 4 μέρες\nΤΡΙΚΑΛΑ - ΜΥΛΟΣ ΤΩΝ ΞΩΤΙΚΩΝ ΧΡΙΣΤΟΥΓΕΝΝΑ & ΠΡΩΤΟΧΡΟΝΙΑ 4 μέρες\nΤρίκαλα (3 διαν.) - Μουσείο Φυσικής Ιστορίας Μετεώρων & Μουσείο Μανιταριών – Καλαμπάκα – Μετέωρα - Μύλος Ξωτικών – Ιωάννινα – Νησάκι – Μέτσοβο – Πύλη – Ελάτη – Περτούλι - Λίμνη Πλαστήρα\nΑναχωρήσεις: 23-12-2018, 30-12-2018,\n1. ΑΘΗΝΑ – ΜΟΥΣΕΙΟ ΦΥΣΙΚΗΣ ΙΣΤΟΡΙΑΣ ΜΕΤΕΩΡΩΝ & ΜΟΥΣΕΙΟ ΜΑΝΙΤΑΡΙΩΝ ΚΑΛΑΜΠΑΚΑ – ΜΕΤΕΩΡΑ – ΤΡΙΚΑΛΑ – ΜΥΛΟΣ ΞΩΤΙΚΩΝ\nΣυγκέντρωση νωρίς το πρωί και αναχώρηση για το Μουσείο Φυσικής Ιστορίας Μετεώρων & Μουσείο Μανιταριών στην Καλαμπάκα (έξοδα ατομικά). Τριακόσια είδη ζώων και δεκάδες είδη μανιταριών φιλοξενούνται σε ένα χώρο 1100 τ.μ., όπως ζουν στο φυσικό τους περιβάλλον. «Ένα τεράστιο έργο τέχνης», μια μοναδική εμπειρία για μικρούς και μεγάλους. Έχοντας επισκεφθεί το μουσείο θα έχουμε χρόνο στη διάθεσή μας προκειμένου να απολαύσουμε το γεύμα μας σε κάποια από τις παραδοσιακές ταβέρνες της περιοχής (έξοδα ατομικά). Επόμενος σταθμός μας τα μοναδικά Μετέωρα. Θα επισκεφθούμε τη γυναικεία Μονή Αγίου Στεφάνου και θα έχουμε την ευκαιρία να θαυμάσουμε το μεγαλείο της φύσης. Κτισμένο επάνω στους βράχους, πρόκειται για το πιο σημαντικό μοναστικό συγκρότημα στην Ελλάδα, μετά το Άγιο Όρος. Οι Μονές όπως σήμερα σώζονται και λειτουργούν, είναι τόπος αναγνωρισμένος ως διατηρητέο και προστατευόμενο μνημείο από την UNESCO. Ακολουθεί η πορεία προς Τρίκαλα. Άφιξη και τακτοποίηση στο ξενοδοχείο διαμονής. Η πόλη φορά τα γιορτινά της και μας προσκαλεί να ζήσουμε μοναδικές στιγμές. Μέσα στην πόλη θα έχετε την ευκαιρία να θαυμάσετε την πανέμορφη κεντρική γέφυρά της, το Φρούριο με το ρολόι του, την παλιά Μεσαιωνική συνοικία της πόλης Βαρούσι, το Κουρσούμ-Τζαμί όπου στεγάζεται το «Μουσείο Τσιτσάνη» με πλήθος φωτογραφιών, χειρόγραφων αλλά και ποικίλο υλικό του μεγάλου μας συνθέτη & τραγουδιστή. Το απόγευμα ακολουθήστε το κάλεσμα του Μύλου των Ξωτικών…! Μικροί και μεγάλοι θα απολαύσουμε την όμορφη βόλτα με την καρδιά μας… Το βράδυ σας προτείνουμε να γευτείτε παραδοσιακά ουζομεζεδάκια σε κάποια ταβέρνα της πόλης (έξοδα ατομικά). Διανυκτέρευση.\n2. ΙΩΑΝΝΙΝΑ – ΝΗΣΑΚΙ – ΜΕΤΣΟΒΟ\nΜετά το πρόγευμά μας θα κατευθυνθούμε προς τα Ιωάννινα μέσω Εγνατίας οδού. Η πόλη χτισμένη στο κέντρο μίας όμορφης κοιλάδας, δίπλα σε μία μαγική λίμνη είναι πλούσια σε αξιοθέατα και φημίζεται για τα ασημικά της αλλά και τις φρέσκες πίτες της! Με την άφιξή μας θα περιηγηθούμε στο ιστορικό της κέντρο και το Κάστρο της, όπου θα έχουμε την ευκαιρία να επισκεφθούμε το νέο Μουσείο Αργυροτεχνίας. Ακολούθως από το μόλο της λίμνης Παμβώτιδας και με τουριστικά πλοιάρια (έξοδα ατομικά) θα περάσουμε στο νησάκι όπου βρίσκεται και το Σπίτι-Μουσείο του Αλή Πασά. Ακολουθεί πορεία προς Μέτσοβο. Άφιξη στη γραφική και παραδοσιακή κωμόπολη με την εκκλησία της Αγίας Παρασκευής με τα μοναδικά ξυλόγλυπτα και την Πινακοθήκη του Τοσίτσα. Χρόνος ελεύθερος για μια βόλτα στην όμορφη πλατεία με τον επιβλητικό πλάτανο και τα παραδοσιακά μαγαζάκια όπου θα βρούμε ξεχωριστά τοπικά προϊόντα, Μετσοβίτικα τυριά και κρασιά. Επιστροφή στα Τρίκαλα. Το βράδυ θα απολαύσουμε όλοι μαζί καλό φαγητό και ζωντανή μουσική στο εορταστικό δείπνο το οποίο διοργανώνεται στο ξενοδοχείο Αετών Μέλαθρον. Διανυκτέρευση.\n3. ΠΥΛΗ – ΕΛΑΤΗ - ΠΕΡΤΟΥΛΙ\nΈχοντας απολαύσει το πρόγευμά μας θα ξεκινήσουμε για να γνωρίσουμε τα χωριά του Κόζιακα. Πρώτη μας στάση είναι η Πύλη, όπου θα επισκεφθούμε την τοξωτή γέφυρα και τη βυζαντινή εκκλησία του 13ου αιώνα Πόρτα Παναγιά, με τον υπέροχο διάκοσμο και την αξιόλογη ιστορία. Συνεχίζουμε για το Περτούλι, έναν από τους κορυφαίους χειμερινούς προορισμούς. Χτισμένο αμφιθεατρικά στην πλαγιά του βουνού, με γραφικά πέτρινα σπίτια, ξεχωρίζει για την υπέροχη φύση του, αλλά και το χιονοδρομικό του κέντρο. Χρόνος ελεύθερος στη διάθεσή μας για φαγητό, βόλτα και καφέ (έξοδα ατομικά). Επόμενος σταθμός μας ένα από τα ωραιότερα και μεγαλύτερα χωριά του νομού, το οποίο περιβάλλεται από ένα υπέροχο δάσος με έλατα, η Ελάτη.. Επιστροφή στο ξενοδοχείο μας. Προτείνουμε να κάνετε μια όμορφη βόλτα στα Τρίκαλα ή να επιβιβαστείτε στο γραφικό τρενάκι προκειμένου να επισκεφθείτε ακόμη μια φορά τον Μύλο των Ξωτικών! Διανυκτέρευση.\n4. ΛΙΜΝΗ ΠΛΑΣΤΗΡΑ – ΑΘΗΝΑ\nΠρόγευμα και αναχώρηση για την πανέμορφη τεχνητή λίμνη Πλαστήρα, με τα γραφικά παραλίμνια χωριουδάκια, την εντυπωσιακή θέα και την παραδοσιακή αρχιτεκτονική των σπιτιών, τη «μικρή Ελβετία» όπως την χαρακτηρίζουν οι ενθουσιώδεις επισκέπτες της. Θα έχουμε ελεύθερο χρόνο για καφέ και φαγητό σ’ ένα από τα παραλίμνια χωριά (έξοδα ατομικά). Αναχώρηση προς Αθήνα με ενδιάμεσες στάσεις.\n-Διαμονή στο ξενοδοχείο Αχίλλειον 3* στο κέντρο των Τρικάλων\n-Εορταστικό δείπνο στις 24/12 & 31/12 με ζωντανή μουσική στο ξενοδοχείο Αετών Μέλαθρον\n- Είσοδοι σε μουσεία και αρχαιολογικούς χώρους. Ότι δεν αναγράφεται στο πρόγραμμα ή αναφέρεται ως προαιρετικό/ προτεινόμενο.\nΑναχ. 23/12 & 30/12\nΚατ. Ξενοδ.ή παρόμοιο Αχίλλειον 3*\nΔίκλινο € 249\n3ο άτομο € 149\nΜονόκλινο € 364\n1ο παιδί ως\n€ 85 3-6 ετών στο κρεβάτι των γονιών\n€ 149 από 6 και άνω σε extra bed\nΔίκλινο με 2 extra beds € 756\n(συνολική τιμή για 2 ενήλικες και 2 παιδιά ως 12 ετών)\nΔιατροφή Πρόγευμα &1 δείπνο


Ανάκληση προϊόντος (ενημέρωση από την Γενική Γραμματεία Καταναλωτή) – Περισκόπηση\nΑνάκληση προϊόντος (ενημέρωση από την Γενική Γραμματεία Καταναλωτή)\nΗμ. δημοσίευσης Πέμπτη 19 Ιανουαρίου 2012\nΗμερομηνία: Τετάρτη, 18 Ιανουαρίου 2012\nΘΕΜΑ: Ανάκληση κλασικού πολυελαίου «Massive» με κωδικό προϊόντος 38631/86/10\nΟι επηρεαζόμενοι πολυέλαιοι μπορούν να αναγνωριστούν από…\nτον κωδικό προϊόντος, ο οποίος βρίσκεται στο ασημένιο αυτοκόλλητο στο εσωτερικό του καλύμματος (καπάκι κορυφής). Εάν ο κωδικός προϊόντος είναι 38631/86/10, τότε ο πολυέλαιος θα πρέπει να επισκευαστεί.\nΣτην περίπτωση αυτή παρακαλούμε αποσυνδέστε τον πολυέλαιο από την οροφή και τηλεφωνήστε στη δωρεάν γραμμή της εταιρείας Philips: 00800 – 7445 4775 (09.00-18.00, Δευτέρα έως Παρασκευή), όπου θα σας δοθούν περισσότερες οδηγίες για την επισκευή του.\nΓια περισσότερες πληροφορίες παρακαλούμε επισκεφτείτε την ιστοσελίδα www.massive.eu.\nΕπισημαίνεται ότι η διορθωτική αυτή ενέργεια δεν αφορά κανένα άλλο φωτιστικό Philips ή Massive.\n← Βολιδοσκοπήσεις → Ερώτηση βουλευτή για τη χρήση του "Ήλιου της Βεργίνας"


Επίδομα 534 ευρώ: Πότε θα δοθεί - Ποια η διαδικασία - Οικονομία - Athens magazine\n21 Μαΐου 2020 12:17\nΑπό τις 18 Μαΐου έως τις 31 Μαΐου καλούνται επιχειρήσεις και εργαζόμενοι να υποβάλλουν αίτηση για το επίδομα των 534 ευρώ. Παράλληλα, ο πρωθυπουργός στο διάγγελμά του χθες ανακοίνωσε την επέκταση του επιδόματος των 534 ευρώ.\nΈκλεισε προσωρινά την Πέμπτη 14 Μαΐου, η ηλεκτρονική πλατφόρμα αιτήσεων Α21 για το επίδομα παιδιού 2020, όπως καθιερωμένα συμβαίνει, πριν από κάθε πληρωμή. Ωστόσο ως τις 10 Ιουνίου θα καταβληθεί το επίδομα στους εργαζόμενους\nΗ αίτηση που έχει αποθηκευτεί προσωρινά, θεωρείται μη υποβληθείσα και δεν λαμβάνεται υπόψη. Η δεύτερη διμηνιαία δόση του 2020 (για τον Μάρτιο και τον Απρίλιο) θα καταβληθεί την Παρασκευή 29 Μαΐου 2020 (τελευταία εργάσιμη ημέρα του μήνα, όπως έχει καθιερωθεί).


hotels.com-Ξενοδοχεία Με Κουζίνα σε Maalaea, Ειδικές Προσφορές σε Ξενοδοχεία με Κουζίνα σε Maalaea\nMaalaea - Ξενοδοχεία\nΚουζίνα ξενοδοχεία στην πόλη Maalaea\nΞενοδοχεία - Κουζίνα - Maalaea\nΙσόγειο Μονάδα με Αίθουσα Α / Κ μόλις βήματα μακριά από την παραλία !!!!!\nΌμορφο παραλιακό διαμέρισμα με πισίνα, αμμώδη παραλία και εκπληκτικές οθόνες\nMaui Καλοκαίρι εξοικονόμηση καλοκαιρινές αποταμιεύσεις στο Ωκεανό Μετατροπή A / C Καθιστικό * νησί Sands 500 *\nMaui 5 Απαντήσεις! BEACH FRONT Μόνο βήματα για Sand!A / C Καθιστικό * Hono Kai C1 *\nMaui Split A / C σε δύο υπνοδωμάτια και σαλόνι * Lauloa 309 *\nMaui 5 Αστεροσκοπήσεις δεξιά στη παραλία A / C στο σαλόνι * Kanai A Nalu 212\nMaui Prime Ocean Front! 5 Αστεροανακοινώσεις!A / C Καθιστικό * Milowai 310 *\nMaui Vrbo Premier Ακίνητα! ΟΙΚΟΝΟΜΙΕΣ! A / C LOVELY ΠΡΩΤΟΣ ΩΚΕΑΝΟΣ ΜΠΡΟΣΤΙΝΟΣ * Lauloa 410 *\nMaui 5 Αστεροσκοπικές νυχτερινές διασκέδαση w Διαίρεση AC στην παραλία * Makani A Kai B11 *\nMaui 5 STAR REVIEWS! ΕΞΟΙΚΟΝΟΜΗΣΤΕ ΤΗΝ ΠΡΩΤΗ ΠΑΡΑΛΙΑ ΜΠΡΟΣΤΑ! Kanai A Nalu 119 *\nMaui ΑΠΟΛΑΥΣΤΕ Κεντρικό A / C πολυτελείας στην παραλία! * Kanai A Nalu 410 *\nMaalaea: Κορυφαία σημεία ενδιαφέροντος\nΕπωφεληθείτε στο έπακρο από τη διαμονή σας και επισκεφτείτε αυτό το μέρος: Maalaea Harbor (Μαρίνα), 0,9 χλμ. από το κέντρο της περιοχής (Maalaea). Εδώ μπορείτε να βγάλετε καταπληκτικές φωτογραφίες δίπλα στο νερό! Εδώ (Maalaea) θα βρείτε πολλές άλλες δημοφιλείς δραστηριότητες, όπως την ακόλουθη: Lahaina-Λιμάνι.\nΑν θέλετε να θαυμάσετε την ομορφιά της εξωτικής θαλάσσιας ζωής, επισκεφτείτε αυτό το κορυφαίο σημείο ενδιαφέροντος (Maui Ocean Center (Ενυδρείο)) που βρίσκεται σε απόσταση 0,9 χλμ. από το κέντρο (Maalaea). Γιατί δεν κάνετε μια βόλτα στις όμορφες παραλίες, για να θαυμάσετε το ηλιοβασίλεμα, ενώ βρίσκεστε εδώ; Αν επιθυμείτε να εξερευνήσετε ορισμένα από τα πάρκα εδώ (Maalaea), τα ακόλουθα μέρη βρίσκονται σε κοντινή απόσταση: Καταφύγιο Άγριας Φύσης Kealia Pond National Wildlife Refuge και Papalaua Beach Park.\nΜάθετε περισσότερα για: Maalaea\nMaalaea - Ξενοδοχεία με κουζίνες\nΑν θέλετε να μπορείτε να ετοιμάζετε μόνοι τα γεύματά σας όσο θα βρίσκεστε σε αυτόν τον προορισμό (Maalaea), ίσως είναι καλή ιδέα να κάνετε κράτηση δωματίου με μικρή κουζίνα. Τι πιο βολικό από το να μπορείτε να ετοιμάσετε ένα γευστικό γεύμα στην άνετη κουζίνα του καταλύματός σας; Αν θέλετε να απολαμβάνετε υγιεινά γεύματα ακόμη κι όταν είστε σε ταξίδι, η Hotels.com μπορεί να σας βοηθήσει να επιλέξετε ένα από τα ξενοδοχεία με κουζίνα σε αυτόν τον προορισμό (Maalaea). Ένα θρεπτικό, σπιτικό πρωινό είναι ίσως ο καλύτερος τρόπος για το ξεκίνημα της μέρας σας, πριν εξερευνήσετε όλα όσα έχει να προσφέρει αυτή η ρομαντική πόλη. Κατά την επίσκεψή σας μπορείτε να εξερευνήσετε τοπικά αξιοθέατα, όπως τα εξής: Maalaea Harbor (Μαρίνα), Όρη West Maui Mountains και Παραλία Maalaea Beach.\nMaalaea, Χαβάη: Περισσότερα ξενοδοχεία\nMaalaea: Ξενοδοχεία με τη μεγαλύτερη βαθμολογία\nMaui 5 STAR REVIEWS! ΟΙΚΟΝΟΜΙΕΣ! AC στο υπνοδωμάτιο δημοφιλές συγκρότημα * Maalaea Kai 212 *\nMaalaea: Ξενοδοχεία που προστέθηκαν πρόσφατα\nMaalaea: Άλλα ξενοδοχεία\nΠόλεις κοντά σε Maalaea\nPukalani - Ξενοδοχεία\nΔείτε περισσότερα ξενοδοχεία σε: Maalaea


Καρέκλα Lounge, CLICK SYSTEM, HOUE\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE\n(έκπτωση αφαιρείται) 379,00 €\n315,83 € χωρίς ΦΠΑ\nΔιαστάσεις:42/122 x 73 x 62,5 εκατοστά(Ύψος: κάθισμα / συνολικό βάθος x πλάτος x).\nαυτο το αρθροπαραδίδεται συναρμολογημένο: δεν απαιτείται συναρμολόγηση.\nHOUE είναι μια Δανέζικη εταιρεία που ιδρύθηκε το 2007, η αποστολή του οποίου είναι να καταστήσει προσιτή πολυτέλεια και ταυτόχρονα να επωφελείται το ταλέντο των Δανών σχεδιαστών.\nΣήμερα, HOUE διαθέτει εξωτερική συλλογή της ποιότητας, τις ρίζες τους στην Σκανδιναβική σχεδιαστική παράδοση.\nCLICK είναι μια συλλογή από έπιπλα εξωτερικού χώρου που αποτελείται από καρέκλες τραπεζαρίας, ξαπλώστρες, κουνιστή καρέκλα, πολυθρόνα, καρέκλα Θέση και Υποπόδια.\nCLICK γίνεται με έξυπνο πλαστικό ελάσματα, συνδυασμένα με μέταλλο (εποξική βαφή) και βιώσιμης υψηλής ποιότητας μπαμπού.\nΤα συστατικά της μεμβράνης επιλέγονται προσεκτικά, για να δώσει τις ελάσματα την κατάλληλη αντοχή και ευκαμψία ένα γλυκό, για μέγιστη άνεση.\nTHE CLICK CONCEPT σας προσφέρει εξαιρετική μαξιλάρι δωρεάν άνεση.\nΤα ελάσματα έρχονται σε 12 διαφορετικά χρώματα και μπορείτε να κάνετε κλικ (ή χωρίς κλικ) για να αλλάξετε την εμφάνιση της καρέκλας, με την αλλαγή, ή με ανάμειξη, τα διαφορετικά χρώματα έλασμα.\nΗ CLICK συλλογή έχει σχεδιαστεί από τον Δανό σχεδιαστή Henrik Pedersen.\nΚατά τη διαδικασία σχεδιασμού, πολλή προσπάθεια έχει αφιερωθεί στην ανάπτυξη των καρέκλες, για να εξασφαλιστεί ότι οι λεπίδες ακολουθούν την δομή της σπονδυλικής στήλης.\nΤο έργο αυτό έχει ως αποτέλεσμα μια εξαιρετική άνεση καθισμάτων.\nCLICK άρθρα μπορούν να τοποθετηθούν έξω όλο το χρόνο. Δεν φοβούνται κακές καιρικές συνθήκες ή σοβαρή χειμώνες.\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 11 - Πράσινο πεύκο\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 19 - Πάπρικα\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 20 - Μαύρο\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 22 - Λευκό\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 29 - Δαμάσκηνο\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 39 - Γκρι\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 62 - Άμμος\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 67 - Σκούρο καφέ\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 70 - Σκούρο γκρι\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 71 - Λαδί\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 76 - Ανοιχτό πράσινο\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 77 - Πετρέλαιο\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 78 - Τυρκουάζ\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 79 - Νομισματοκοπείο\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 80 - Σκούρο γαλάζιο\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 82 - Pigeon μπλε\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 83 - Πολλαπλών 1\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 84 - Πολλαπλών 2\nΠολυθρόνα, CLICK SYSTEM, ρητίνη και χάλυβα, υπαίθρια, από HOUE 91 - Σκούρο μπλε\nΜε Michèle Anne A. επί 27/01/2019 ( Taulignan - Γαλλία)\nΤίτλος : Σχόλιο από Michèle anne A.\nΣχόλιο : καλό προϊόν, αισθητικά και λειτουργικά συμβατό με την παρουσίασή του στον χώρο.


Μιλήσαμε με τον digital artist, Δημήτρη Τσαλκάνη, για το project του, για την αρχαίοτητα και για το παρελθόν της Αθήνας.\nΌταν πρωτομπαίνεις στο ancientathens3d.com, το site του project Ancient Athens 3D, ένα από τα πρώτα πράγματα που θα δεις είναι προφανώς η περιγραφή του site: “Το site αυτό δημιουργήθηκε με σκοπό να παρουσιάσει τα μνημεία και τα κτίρια των Αθηνών από τη Μυκηναϊκή Περίοδο (1600 πΧ) μέχρι την Πρώιμη Νεότερη εποχή (1833 μΧ) μέσω 3D αναπαραστάσεων”.\nΗ ουδετερότητα αυτής της τυπικής αλλά απαραίτητης φράσης σου αφήνει μια περίεργη επίγευση. Κατά κάποιον τρόπο, ένα τεράστιο project που, για να στηθεί, χρειάστηκαν πολλά χρόνια και άπειρες εργατοώρες, παρουσιάζεται με τον πιο απλό τρόπο, περιγράφοντας απλά τον σκοπό του. Γιατί, αν σκεφτείτε πέρα από την επισημότητα της φράσης αυτής, θα φανταστείτε έναν άνθρωπο που κάποτε (το μακρινό 2008) βρέθηκε μπροστά σε μια λευκή σελίδα ενός υπολογιστή. Τι έπρεπε να κάνει; Να δομήσει και να δημιουργήσει από την αρχή την αναπαράσταση μιας πόλης σε ένα εύρος δεκάδων αιώνων.\nΟ digital artist με background στις τέχνες και την ιστορία της τέχνης, Δημήτρης Τσαλκάνης είναι ο άνθρωπος που κρύβεται πίσω από το Ancient Athens 3D και όλο αυτό που σας παρουσιάζουμε είναι το αποτέλεσμα ουσιαστικά ενός hobby. Ενός hobby βέβαια που εξασκείται με μια επιμονή στη λεπτομέρεια και στην ακρίβεια σπάνια ακόμα και σε επαγγελματικά αντίστοιχα projects. Και αυτό είναι, αν με ρωτάτε, το πολύ ευχάριστο.\nΣε μια εποχή που η εμμονή με τον αρχαιοελληνικό πολιτισμό μένει στην αποστήθιση τύπων του Αορίστου Β’ του ρήματος ‘λαμβάνω’ και μαζί σε διάφορα πομπώδη (συχνά αντιεπιστημονικά) κλισέ, ένας άνθρωπος έρχεται και ασχολείται με έναν τελείως δημιουργικό και φρέσκο τρόπο με το παρελθόν αυτής της πόλης. Πάντα δίνοντας έμφαση στην όσο το δυνατόν πιστότερη αναπαράσταση.\nΓι’αυτό το project του, λοιπόν, το οποίο άρχισε να τραβάει πλέον -μετά από 12 χρόνια- και τα φώτα της δημοσιότητας, του κάναμε μερικές ερωτήσεις σχετικά με την Αθήνα, την 3D τεχνολογία και το φυσικά το Ancient Athens 3D.\nΠώς γεννήθηκε η ιδέα σου και ποιον σκοπό πιστεύεις ότι εξυπηρετεί το Ancient Athens 3D;\nΓύρω στο 2007 ξεκίνησα να πειραματίζομαι με προγράμματα 3d. Είχα δει τότε αρκετές δουλειές με ψηφιακές αναπαραστάσεις ολόκληρων αρχαίων πόλεων, όπως της Ρώμης πχ, και μου έκανε εντύπωση που δεν υπήρχε κάτι αντίστοιχο για την Αθήνα (πέρα από κάποιες αποσπασματικές κυρίως για την Ακρόπολη ή την Αγορά). Ξεκίνησα εντελώς πειραματικά και χωρίς κάποιο συγκεκριμένο στόχο, όμως χωρίς σχεδόν να το καταλάβω, ένα χρόνο αργότερα είχα ήδη έτοιμα αρκετά μνημεία διαφόρων ιστορικών περιόδων. Τότε αποφάσισα να δημιουργήσω ένα site με εικόνες, για να τις μοιραστώ με τον κόσμο. Από τότε έχουν αλλάξει αρκετά τα πράγματα όπως και η ποιότητα των μοντέλων.\nΑυτό που παραμένει αναλλοίωτο είναι το γεγονός πως όλα αυτά τα χρόνια το project αποτελεί προσωπική δημιουργία και χωρίς κάποια εξωτερική χρηματοδότηση. Πλέον, παρά τον περιορισμένο ελεύθερο χρόνο που διαθέτω, προσπαθώ ακόμη να δημιουργώ νέα μοντέλα ή να αντικαθιστώ τα παλαιότερα χαμηλότερης ποιότητας (γι’ αυτό και υπάρχει μεγάλη ανομοιογένεια στην ποιότητα μέχρι στιγμής). Παράλληλα, αναπτύσσοντας το κανάλι στο YouTube, δημιουργώ εκπαιδευτικά βίντεο, η θεματολογία των οποίων είναι είτε η ιστορία της Αθήνας ή κάποια θέματα αρχαίας ελληνικής αρχιτεκτονικής.\nΟ σκοπός του Ancient Athens 3D είναι κυρίως εκπαιδευτικός και ψυχαγωγικός. Να μπορέσει δηλαδή να παρουσιάσει την ιστορία της Αθήνας και των μνημείων της μέσα από αναπαραστάσεις και να μεταδώσει μία συνολική αίσθηση του πώς θα ήταν περίπου να περπατά κανείς στην Αθήνα του παρελθόντος.\nΠώς μάζεψες το υλικό σου, ώστε να κάνεις την απεικόνιση της Αθήνας ανά περίοδο; Πόσο πιστή να θεωρήσουμε την απεικόνισή αυτή;\nΤο θέμα της πιστότητας μιας αναπαράστασης είναι πολύ πιο σύνθετο απ’ όσο συνήθως φαίνεται. Και συχνά συγχέουμε το ‘ρεαλιστικό’ με το ‘πραγματικό’.\nΚατά τη γνώμη μου δεν υπάρχει η «τέλεια» αναπαράσταση. Είναι σημαντικό όταν ξεκινάς να φτιάχνεις μια αναπαράσταση να γνωρίζεις ποιος θα είναι ο στόχος σου και ποιο το κοινό στο οποίο απευθύνεται. Αυτό δεν μου ήταν σαφές τα πρώτα χρόνια που είχα ξεκινήσει την ιστοσελίδα, διότι θεωρούσα πως αρκούσε μία κάτοψη από κάποια δημοσίευση για να στηρίξει την αναπαράσταση. Στην πορεία και ύστερα από μελέτη και συζητήσεις είδα πως δεν ισχύει κάτι τέτοιο απαραίτητα. Φυσικά και οι αναπαραστάσεις όλες βασίζονται σε δεκάδες δημοσιευμένες αρχαιολογικές και αρχιτεκτονικές μελέτες (ενδεικτικά αναφέρεται ένας μικρός αριθμός εδώ) αλλά όταν επιχειρεί κανείς να ανακατασκευάσει μια ολόκληρη αρχαία πόλη είναι αδύνατον να μην υποπέσει σε σφάλματα, παραλείψεις και κυρίως να μην επιστρατεύσει σε μεγάλο βαθμό τη φαντασία.\nΟι αναπαραστάσεις του Ancient Athens 3D μπορούν εν ολίγοις να χαρακτηριστούν ‘καλλιτεχνικές’ ή ‘στιλιστικές’. Αυτό σημαίνει πως επιχειρείται η απεικόνιση των μνημείων στην αρχική (πραγματική ή υποθετική) ολότητά τους. Το μειονέκτημα αυτής της προσέγγισης είναι πως για μνημεία για τα οποία έχουμε ελάχιστα ή καθόλου στοιχεία, καλούμαστε να τα αναπαραστήσουμε αρκετά υποθετικά χρησιμοποιώντας στιλιστικά ή τυπολογικά παράλληλα. Όπως είπα και νωρίτερα όμως, σκοπός του συγκεκριμένου εγχειρήματος είναι να δώσει μία συνολική αίσθηση του πώς θα ήταν περίπου η Αθήνα του παρελθόντος και όχι να προτείνει αρχιτεκτονικές-αρχαιολογικές λύσεις, κάτι το οποίο άλλωστε δεν είναι και δική μου δουλειά. Θα τονίσω όμως πως ακόμα και στις όποιες υποθέσεις, προσπαθώ να έχω κάποια ιστορική τεκμηρίωση, πράγμα το οποίο δεν συμβαίνει για παράδειγμα στην, εξαιρετική κατά τα άλλα, απεικόνιση της αρχαίας Αθήνας στο Assassin’s Creed.\nΜπορείς να μας κάνεις μια πολύ σύντομη αναδρομή των πιο βασικών φάσεων από τις οποίες πέρασε ο Παρθενώνας;\nΟι ιστορικές φάσεις του Παρθενώνα ακολουθούν όπως είναι φυσικό την ιστορία της Αθήνας και τις ανάγκες των κατοίκων. Υπήρξε πλήρως λειτουργικό κτήριο για 2125 χρόνια μέχρι την ανατίναξή του από τον Μοροζίνι.\nΗ κατασκευή του Παρθενώνα, συμπεριλαμβανομένων των γλυπτών, ολοκληρώθηκε το 432 π.Χ. Για περίπου 700 χρόνια η μορφή του δεν είχε αλλάξει ιδιαίτερα, έως την καταστροφή του από πυρκαγιά το 267 μ.Χ. κατά την εισβολή των Ερούλων στην Αθήνα και επισκευάστηκε λίγες δεκαετίες μετά. Πιθανότατα τον 6ο αιώνα μ.Χ. (κατά άλλους τον 5ο αιώνα) μετατράπηκε σε χριστιανικό ναό αφιερωμένο στην Αγία Σοφία και στη συνέχεια στην Παναγία και τέλος μετατράπηκε σε τζαμί από τους Οθωμανούς, όταν κατέλαβαν την Αθήνα το 1458. Η μεγαλύτερη καταστροφή επήλθε με τον βομβαρδισμό του Παρθενώνα από τον Βενετό Μοροζίνι το 1687, οπότε για πρώτη φορά στην ιστορία του, το κτήριο έγινε ανοιχτό ερείπιο, ανοίγοντας τον δρόμο για εκτεταμένες καταστροφές και λεηλασίες, με σημαντικότερη αυτή του Έλγιν το διάστημα 1801-1812. Ως τελευταία σημαντική φάση θα προσέθετα και τις αναστηλώσεις που έχουν γίνει στο παρελθόν και συνεχίζονται και σήμερα\nΠολύ σύντομα μπορούμε να πούμε πως ο Παρθενώνας ήταν αρχαίος ελληνικός ναός για περίπου 950 χρόνια, χριστιανικός για περίπου 900, τζαμί για περίπου 230 και προστατευόμενο μνημείο για περίπου 187.\nΗ Ακρόπολη που βλέπουμε σήμερα, πόσο κοντά είναι σε εκείνη της κλασικής Αθήνας;\nΑπέχει αρκετά θα έλεγα. Όταν ονομάζεις ένα χώρο μουσείο ή μνημείο αυτομάτως είναι σαν να προσπαθείς να το παγώσεις στο χρόνο και να το ‘προφυλάξεις’ από περαιτέρω εξέλιξη, διατηρώντας το σε μία κατάσταση που ορίζουν τα ήθη της κάθε εποχής. Στην περίπτωση της Ακρόπολης, που είχε μια χρηστικού τύπου εξελικτική πορεία χιλιετιών, με την ίδρυση του νεοελληνικού κράτους αποφασίστηκε η κατεδάφιση όλων των κτηρίων που ανήκαν στο ευρύτατο φάσμα από την ύστερη αρχαιότητα έως την οθωμανική περίοδο, με σκοπό την επιστροφή του βράχου στη μορφή της κλασικής αρχαιότητας. Αυτό που έμεινε ‘όρθιο’ είναι ουσιαστικά ο Παρθενώνας, το Ερέχθειο και τα Προπύλαια με τον Ναό της Αθηνάς Νίκης και όλα σε ερειπιώδη μορφή. Αντί λοιπόν να επιστρέψει η Ακρόπολη στο κλασικό της μεγαλείο πέρασε απλώς σε μία νεωτερική φάση εμποτισμένη από τις αντιλήψεις του κλασικισμού και του ρομαντισμού του 19ου αιώνα. Στις 3d αναπαραστάσεις του Ancient Athens 3D μπορεί να δει κανείς πως κατά την κλασική αρχαιότητα υπήρχαν πολύ περισσότερα κτήρια, μεγάλη χρωματική ποικιλία και πλήθος αναθημάτων.\nΤαιριάζει τελικά η τεχνολογία με μια επιστήμη, την αρχαιολογία, που την είχαμε εν πολλοίς αποκλείσει από τα νέα μέσα. Τι νέες προοπτικές μπορεί να προσφέρει;\nΔεν υπάρχει νομίζω πλέον τομέας όπου να μην ταιριάζει η τεχνολογία. Στην Ελλάδα στον τομέα της αρχαιολογίας είχα παρατηρήσει αρκετή δυσπιστία ως προς τα νέα μέσα στο παρελθόν. Ευτυχώς αυτό δεν ίσχυε παντού και το τοπίο έχει αρχίσει να αλλάζει. Συγκεκριμένα, όσον αφορά την τεχνολογία 3D, διαδικασίες όπως η φωτογραμμετρία και το 3d scanning χρησιμοποιούνται όλο και περισσότερο για την καταγραφή ευρημάτων, ανασκαφών αλλά και ολόκληρων μνημείων. Βλέπουμε όλο και περισσότερα μουσεία να χρησιμοποιούν την ψηφιακή τεχνολογία και έτσι όχι μόνο γίνονται πιο προσιτά στο κοινό και στις νεότερες γενιές, αλλά μπορούν να μεταδώσουν πολλή περισσότερη πληροφορία και με μεγαλύτερη επιτυχία από μία παραδοσιακή λεζάντα. Το 3d printing από την άλλη προσφέρει απεριόριστες δυνατότητες για εκπαιδευτικά προγράμματα, για χρήση από άτομα με προβλήματα όρασης κτλ.\nΥπάρχουν ανάλογα project για άλλες πόλεις ή μνημεία του κόσμου;\nΦυσικά γιατί η τεχνολογία γίνεται όλο και περισσότερο προσιτή, οπότε πλέον δεν χρειάζεται απαραίτητα να είσαι ένας μεγάλος φορέας ή εταιρεία για να επιχειρήσεις κάτι τέτοιο. Θα αναφέρω ενδεικτικά μόνο τα project «Byzantium 1200», το «Italica Romana» και το «History in 3d».\nThe Agora of Athens in roman times. #ancientathens3d #ancientathens #agora #athens\nA post shared by AncientAthens3d (@ancient_athens_3d) on Feb 17, 2018 at 11:20am PST\nΥπήρξε ποτέ οποιαδήποτε προσέγγισή σου από κάποιον φορέα, προκειμένου να βοηθήσει στην προώθηση ή στην χρηματοδότηση του project;\nΠροσέγγιση γενικά με αφορμή το Ancient Athens 3D έχει υπάρξει και έχω πραγματοποιήσει μέσω συνεργασιών έργα για μουσεία και εφορείες αρχαιοτήτων, όπως πχ στους Δελφούς, στην Πύλο, στην Κέρκυρα κ.ά. Προσέγγιση όμως που να αφορά αποκλειστικά το Ancient Athens 3D δεν είχα ποτέ για χρηματοδότηση ή προώθηση. Αντιθέτως μάλιστα δεν είναι λίγοι εκείνοι που έχουν ζητήσει δωρεάν τα μοντέλα ή που έχουν χρησιμοποιήσει εικόνες ως δικές τους. Παρόλα αυτά προσπαθώ στον ελάχιστο ελεύθερο χρόνο που τα τελευταία χρόνια διαθέτω, να συνεχίζω να το εμπλουτίζω και να το συντηρώ όσο μπορώ με δικά μου μέσα. Θα πρέπει να πω βέβαια πως έχουν υπάρξει άνθρωποι που εντελώς εθελοντικά έχουν βοηθήσει σημαντικά το έργο μου. Για παράδειγμα, ο καθηγητής αρχαιολογίας του ΕΚΠΑ Χρύσανθος Κανελλόπουλος με τις μελέτες και τα σχέδια του οποίου έγιναν εφικτές αναπαραστάσεις όπως της Βιβλιοθήκης του Αδριανού, της Ρωμαϊκής Αγοράς και του Ολυμπιείου.\nΈχουμε δει την κλασική αρχαιότητα να γίνεται συχνά έρμαιο συνωμοσιολογίας και παραεπιστήμης. Πιστεύεις ότι εγχειρήματα σαν και το δικό σου βοηθούν κάπως για την καλύτερη κατανόηση του ποια ήταν η αρχαία Αθήνα. Είχες και έναν τέτοιο σκοπό;\nΙσχύει αυτό που λες και είναι αρκετά θλιβερό. Είναι δύσκολο να πει κανείς αν εγχειρήματα σαν το Ancient Athens 3D βοηθούν στην αντιμετώπιση τέτοιων φαινομένων. Πιστεύω πως το πρόβλημα της παραεπιστήμης και της συνωμοσιολογίας, όπως έχει εξελιχθεί, για να λυθεί χρειάζεται μια πολύ πιο μαζική και οργανωμένη προσπάθεια. Το Ancient Athens 3D δεν είναι μια ιστοσελίδα κατάρριψης θεωριών συνωμοσίας σε καμία περίπτωση, θέλω όμως να ελπίζω πως βοηθά στην κατανόηση της αρχαίας Αθήνας προς μια πιο ορθή κατεύθυνση.\n> Μπορείτε να βρείτε το Ancient Athens 3D στο facebook,στο instagram, στο youtube. Φυσικά και στο site που θα βρείτε σε αυτό το λινκ: http://www.ancientathens3d.com/


Έφυγε από τη ζωή σήμερα σε ηλικία 82 ετών το ιστορικό στέλεχος και επί χρόνια υπουργός των κυβερνήσεων του ΠΑΣΟΚ, Άκης Τσοχατζόπουλος ο οποίος το τελευταίο διάστημα νοσηλευόταν με σοβαρά προβλήματα υγείας στο Πειραϊκό Θεραπευτήριο Καστέλλας.\n27/08/2021, 13:20 μμ\nΓεννήθηκε στις 19 Δεκεμβρίου του 1939 στην Αθήνα αλλά μεγάλωσε στη Θεσσαλονίκη όπου μεταφέρθηκε η οικογένειά του το 1940. Η καταγωγή του πατέρα του ήταν από την Κωνσταντινούπολη και της μητέρας του από τα Ιωάννινα. Κατά τη διάρκεια της εφηβείας του υπήρξε καλαθοσφαιριστής, αγωνιζόμενος για δύο χρόνια (1953 και 1954) στον ΠΑΟΚ στη θέση «3» (Σμολ φόργουορντ). Σπούδασε στο πολυτεχνείο του Μονάχου πολιτικός μηχανικός (1964) και οικονομολόγος μηχανικός (1967). Εργάστηκε σε κατασκευές δημοσίων έργων στη Γερμανία, Αυστρία, Ελβετία και Ιταλία. Η βάση του ήταν στη Γερμανία, όπου έζησε συνολικά 16 χρόνια, από το 1959 έως το 1975 οπότε και επέστρεψε οριστικά στην Ελλάδα.\nΥπήρξε για πολλά χρόνια βουλευτής και υπουργός του ΠΑΣΟΚ με συνεχείς παρουσίες σε κυβερνήσεις απ'το 1985 μέχρι και το 2004, ενώ το 1996 έθεσε υποψηφιότητα για τη θέση του πρωθυπουργού ύστερα από την παραίτηση του Ανδρέα Παπανδρέου.\nΔιετέλεσε Βουλευτής από το 1974 έως το 2007. Στις εκλογές όμως του 2007 απέτυχε να εκλεγεί καθώς κατατάχθηκε στην 7η θέση ανάμεσα στους συνυποψηφίους του ενώ στις εκλογές του 2009 αρνήθηκε να κατέλθει. Τον Απρίλιο του 2011, διαγράφεται από το ΠΑΣΟΚ μετά την δημοσιοποίηση στοιχείων που αφορούν την εμπλοκή του σε υποθέσεις χρηματισμού και απόκρυψης φορολογικών στοιχείων.